Ele Be Míanɔ Kɔkɔe Le Míaƒe Agbenɔnɔ Katã Me | Nusɔsrɔ̃\nGbetakpɔxɔ—Tata Si Míesrɔ̃na | November 2014\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korea Tokunɔgbe Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Marathi Mauritian Creole Maya Mazatec (Huautla) Mexico Tokunɔgbe Mixe Mizo Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Totonac Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uruund Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n‘Minɔ kɔkɔe le miaƒe agbenɔnɔ katã me.’—1 PETRO 1:15.\nNu ka tae wòle vevie be Kristotɔ vavãwo naƒo asa na dada le Yehowa ƒe mɔfiamewo dzi?\nAleke akpaɖekedzimademade ɖenɛ fiana be míede Yehowa ƒe dziɖulagãnyenye dzi?\nAleke Hebritɔwo 5:7, 11-14 ate ŋu ana nɔnɔme nyuitɔ nanɔ mía si ɖe Mawu ƒe Nya la sɔsrɔ̃ ŋu?\n1, 2. (a) Nu kae Yehowa di tso eƒe amewo si? (b) Biabia kawoe míakpɔ ŋuɖoɖo na le nyati sia me?\nGBƆGBƆ ʋã apostolo Petro wòyɔ nya tso Mose ƒe Agbalẽ Etɔ̃lia me eye wògblɔ be ele be Kristotɔwo nanɔ kɔkɔe, abe ale si ko wobia tso Israel-viwo hã si be woanɔ kɔkɔe ene. (Mixlẽ 1 Petro 1:14-16.) Yehowa, ame si nye “Kɔkɔetɔ” la, di tso amesiaminawo kple ‘alẽ bubuawo’ si be woawɔ woƒe ŋutete katã be woanɔ kɔkɔe le woƒe agbenɔnɔ katã me.—Yohanes 10:16.\n2 Le nyati sia me la, míadzro gɔmeɖose aɖewo me tso Mose ƒe Agbalẽ Etɔ̃lia me siwo akpe ɖe mía ŋu míanya nu si Mawu di tso mía si be míanɔ kɔkɔe, kple ale si míanɔ agbe ɖe eƒe nudidiawo nu. Míaɖo nyabiase siwo gbɔna hã ŋu: Aleke wòle be míabu Yehowa ƒe mɔfiamewo dzi dadae? Nu kae Mose ƒe Agbalẽ Etɔ̃lia fia mí ku ɖe ale si wòle be míade Yehowa ƒe dziɖulagãnyenye dzi ŋu? Nu kae míate ŋu asrɔ̃ tso vɔ siwo Israel-viwo sa la me?\nKPƆ NYUIE LE YEHOWA ƑE MƆFIAMEWO DZI DADA ŊU\n3, 4. (a) Nu ka tae mele be Kristotɔwo nada le Biblia ƒe se kple gɔmeɖosewo dzi o? (b) Nu ka tae mele be míawɔ wɔɖenui alo alé ame ɖe dɔme o?\n3 Be míaƒe nu nadze Yehowa ŋu la, ele be míawɔ eƒe se kple gɔmeɖosewo dzi, eye míagana wòadzɔ gbeɖe be míava zu ame siwo ŋea aɖaba ƒua wo dometɔ aɖe dzi, si anye nuwɔna makɔmakɔ o. Egbea, míele Mose ƒe Sea te ya o, gake Sea kpena ɖe mía ŋu míenyana nu si dzea Yehowa ŋu kple nu si medzea eŋu o. Le kpɔɖeŋu me, wogblɔ na Israel-viwo be: “Mègawɔ wɔɖenui o, eye mègalé dɔmedzoe, si wò dukɔmeviwo do na wò la, ɖi o; ke boŋ nàlɔ̃ hawòvi abe ɖokuiwò ene. Nyee nye Yehowa!”—3 Mose 19:18.\n4 Yehowa medi be míawɔ wɔɖenui alo alé ame ɖe dɔme o. (Romatɔwo 12:19) Ne míeŋe aɖaba ƒu Mawu ƒe se kple gɔmeɖosewo dzi la, dzi adzɔ Satana eye míado vlo Mawu ƒe ŋkɔ. Ne ame aɖe wɔ nu wòve mí gɔ̃ hã la, mele be dzi naku mí ale gbegbe be míalé amea ɖe dɔme o. Biblia tsɔ mí sɔ kple ‘anyigoe’ siwo me kesinɔnu aɖe le. Kesinɔnu mae nye míaƒe subɔsubɔdɔa. (2 Korintotɔwo 4:1, 7) Míadi be míatsɔ ameléleɖedɔme, si le abe aɖi ene la ade nugoe ma ke si me míaƒe kesinɔnu vevi ma le la me o.\n5. Nufiame kae le nudzɔdzɔ si ku ɖe Aron viŋutsuwo ƒe ku ŋu me na mí? (Kpɔ nɔnɔmetata si le nyati sia ƒe gɔmedzedze.)\n5 Biblia ƒo nu tso nudzɔdzɔ aɖe si do vevesese na Aron ƒe ƒomea vevie ŋutɔ la ŋu le 3 Mose 10:1-11. Yehowa na dzo tso dziƒo va fiã Aron viŋutsu siwo nye Nadab kple Abihu. Mawu gblɔ na Aron kple eƒe ƒomea be womegafa ame kukuawo o. Xɔse ƒe dodokpɔ kae nye esi! Ðe nèƒoa asa na hadede kple wò ƒometɔ kple ame bubu siwo woɖe le ha me ale be nànɔ kɔkɔea?—Mixlẽ 1 Korintotɔwo 5:11.\n6, 7. (a) Nu ka ŋue wòle be míabu ne wokpe mí be míade srɔ̃kpekpe si woawɔ le sɔlemexɔ me? (Kpɔ etenuŋɔŋlɔa.) (b) Aleke míaɖe susu si tae míade srɔ̃kpekpe si woawɔ le sɔlemexɔ me o la mee?\n6 Ðewohĩ menye dodokpɔ si va Aron kple eƒe ƒomea dzie ava mía dzi o. Ke ne edzɔ be wokpe mí na ƒometɔ aɖe si menye Ðasefo o ƒe srɔ̃kpekpe si ayi edzi le sɔlemexɔ aɖe me ya ɖe? Se aɖeke mele Biblia me si gblɔ be mele be míayi ya o, gake gɔmeɖosewo li siwo ŋu wòle be míabu hafi atso nya me. *—Kpɔ etenuŋɔŋlɔa.\n7 Ðewohĩ míaƒe ƒometɔwo mase nyametsotso si míawɔ be míadze Yehowa ŋu ale be míayi edzi anɔ kɔkɔe la gɔme o. (1 Petro 4:3, 4) Menye míaƒe didie wònye be míaɖia wo nu o, eya ta ele be míaƒo nu na wo ameŋububutɔe, gake míato nyateƒe na wo. Ele be míawɔ esia ɣeyiɣi didi aɖe do ŋgɔ na wɔnaa ne anya wɔ. Míate ŋu ada akpe na wo be wokpe mí na srɔ̃kpekpea. Eyome míate ŋu agblɔ hã be míedi be woakpɔ dzidzɔ le woƒe ŋkeke tɔxɛa dzi, eye manye míaƒe didi be míade ŋukpe mo na woawo kple ame kpekpeawo, le esi míele gome kpɔ ge le subɔsubɔwɔnawo me o ta o. Esia nye mɔ ɖeka si dzi míato aƒo asa na nu si medze Mawu ŋu o la wɔwɔ.\nNƆ YEHOWA, DZIÐULAGÃ LA ƑE AKPA DZI\n8. Aleke Mose ƒe Agbalẽ Etɔ̃lia te gbe ɖe Yehowa ƒe dziɖulagãnyenye dzi?\n8 Mose ƒe Agbalẽ Etɔ̃lia te gbe ɖe Yehowa ƒe dziɖulagãnyenye dzi. Wogblɔ wu zi 30 le Mose ƒe Agbalẽ Etɔ̃lia me be Mawu gbɔe se siwo le eme la tso. Mose nya esia eye wòwɔ nu si tututu Yehowa bia tso esi be wòawɔ. (3 Mose 8:4, 5) Abe Mose ene la, ele be míawo hã míawɔ nu siwo míaƒe Dziɖulagã Yehowa bia tso mía si be míawɔ la ɣesiaɣi. Togbɔ be Mawu ƒe habɔbɔa akpe ɖe mía ŋu hã la, ɣeaɖewoɣi la, míedzea ŋgɔ dodokpɔwo ne míawo ɖeɖe míeli, abe ale si wòdzɔ ɖe Yesu dzi esime wònɔ gbedadaƒo ene. (Luka 4:1-13) Ne míeka ɖe Mawu dzi eye míede eƒe dziɖulagãnyenye dzi la, ame aɖeke mate ŋu ana míada le Mawu ƒe mɔfiamewo dzi o, eye míana ta le vɔvɔ̃ ta hã o.—Lododowo 29:25.\nAbe Mose ene la, ele be míawo hã míawɔ nu siwo míaƒe Dziɖulagã Yehowa bia tso mía si be míawɔ la ɣesiaɣi\n9. Nu ka tae woléa fu Mawu ƒe amewo le xexea me godoo ɖo?\n9 Ele be míakpɔ mɔ be woati Mawu ƒe ame siwo le anyigba dzi la yome, elabena Yesu gblɔ na eƒe nusrɔ̃lawo be: “Amewo ade mi asi na fukpekpe eye woawu mi, eye dukɔwo katã alé fu mi le nye ŋkɔ la ta.” (Mateo 24:9) Togbɔ be woléa fu mí hã la, míeyia edzi ɖea gbeƒã henɔa kɔkɔe le míaƒe agbenɔnɔ katã me. Míeɖia anukware eye míenɔa dzadzɛ le ŋutilã me kple agbenɔnɔ gome. Míenye dumevi nyuiwo hã. Ekema nu ka tae ame aɖewo léa fu mí ɖo? (Romatɔwo 13:1-7) Elabena Yehowa koe míeɖoa toe abe míaƒe Dziɖulagã ene, ke menye ame bubu aɖeke o. “Eya ɖeka koe” míedea ta agu na eye míada le eƒe se kple gɔmeɖose dzɔdzɔeawo dzi gbeɖe o.—Mateo 4:10.\n10. Aleke nuwo va yi na nɔviŋutsu aɖe si mete ŋu wɔ nuteƒe o le akpaɖekedzimademade ƒe nyaa me?\n10 Míenye “xexea ƒe akpa aɖeke o,” eya ta míedea akpa aɖeke dzi le xexe sia ƒe aʋawɔwɔwo kple dunyahehe me o. (Mixlẽ Yohanes 15:18-21; Yesaya 2:4.) Kristotɔ ɖeadzɔgbe aɖewo mete ŋu wɔ nuteƒe le go sia me o. Gake wo dometɔ geɖe trɔ dzi me hedzra wo kple Yehowa dome ɖo. (Psalmo 51:19) Ke hã, wo dometɔ ʋɛ aɖewo metrɔ dzi me o. Le kpɔɖeŋu me, esime Xexemeʋa II nɔ edzi yim la, wode nɔvi gbogbo aɖewo gaxɔwo me madzemadzee le Hungary. Dumegãwo ƒo wo dometɔ 160 siwo mexɔ ƒe 45 haɖe o la nu ƒu ɖe du aɖe me eye woƒoe ɖe wo nu be woazu asrafowo. Wo dometɔ akpa gãtɔ gbe, gake ame asieke le wo dome lɔ̃ heka atam be yewoawɔ asrafodɔ, eye woxɔ asrafowuwo. Ƒe eve megbe la, wobia tso ame siawo dometɔ ɖeka si be wòawu Ðasefo wɔnuteƒeawo. Eya ŋutɔ nɔvia kpamkpam hã nɔ wo dome! Ke hã womegaxa wu Ðasefo wɔnuteƒe siwo wotso kufia na hafi la o.\nTSƆ WÒ NU NYUITƆ NA YEHOWA\n11, 12. Nu kae míate ŋu asrɔ̃ tso vɔ siwo wosana le blema Israel la me?\n11 Sea gblɔ nu siwo wòle be Israel-viwo natsɔ asa vɔe. (3 Mose 9:1-4, 15-21) Ele be nu siwo woatsɔ asa vɔe la nasɔ blibo, elabena wonye vɔvɔli na Yesu ƒe vɔsa si de blibo la. Azɔ hã, le vɔsa siawo dometɔ ɖe sia ɖe gome la, wobia tso Israel-viwo si be woazɔ ɖe ɖoɖo aɖewo koŋ dzi. Le 3 Mose 12:6 la, wogblɔ nu si wòle be nyɔnu si dzi vi yeye la nawɔ ale: “Nenye ŋutsuvi alo nyɔnuvie, eye ŋkekeawo de eŋu kɔ la, ekema wòalé alẽvi, si xɔ ƒe ɖeka, woawɔ numevɔsae, kple ahɔnevi alo akpakpa woawɔ nuvɔ̃vɔsae avae na nunɔla le Mawu ƒe agbadɔ la nu.” Togbɔ be Yehowa ƒe Sea ƒe nudidiwo le tẽe hã la, eɖe eƒe lɔlɔ̃ kple ameŋububu fia kɔtɛ. Le kpɔɖeŋu me, ne ŋutete mele vidada ŋu be wòatsɔ alẽ asa vɔe o la, Sea ɖe mɔ be wòatsɔ akpakpa alo ahɔnevi eve asa vɔe. (3 Mose 12:8) Togbɔ be eda ahe hã la, Yehowa lɔ̃e hedea asixɔxɔ eŋu, abe ale si ko wòlɔ̃ ame si tsɔ nunana si xɔ asi wu vɛ ene. Nu kae míesrɔ̃ tso esia me?\nSea ɖe Yehowa ƒe lɔlɔ̃ kple ameŋububu fia kɔtɛ\n12 Apostolo Paulo de dzi ƒo na Kristotɔwo be woatsɔ “kafukafuvɔsa” anɔ Mawu nam. (Hebritɔwo 13:15) Míetsɔa kafukafuvɔsawo nana ne míeƒoa nu tso Yehowa ƒe ŋkɔ ŋu na amewo. Nɔvi siwo nye tokunɔwo la kafua Mawu le tokunɔgbe me. Kristotɔ siwo tsi xɔ me la toa lɛtaŋɔŋlɔ, telefondziɖaseɖiɖi kple gbeƒãɖeɖe na ame siwo va srãa wo kpɔ dzi kafua Yehowa. Ale si gbegbe míekafua Yehowae la nɔa te ɖe míaƒe lãmesẽ kple ŋutete dzi, gake ele be nu siwo míetsɔna nanɛ la nanye míaƒe nu nyuitɔ.—Romatɔwo 12:1; 2 Timoteo 2:15.\n13. Nu ka tae wòle be míabu ɣeyiɣi si míezã le gbedzi ŋuti kɔnta?\n13 Esi míelɔ̃ Yehowa ta la, míelɔ̃na faa tsɔa kafukafuvɔsawo nanɛ. (Mateo 22:37, 38) Gake aleke wòle be míawɔ nui ne wobia tso mía si be míabu ɣeyiɣi si míetsɔ ɖea gbeƒãe ɣleti sia ɣleti la ŋuti kɔnta? Ele be míalɔ̃ faa awɔ esia, elabena míetoa esia dzi ɖea míaƒe mawusosroɖa fiana. (2 Petro 1:7) Gake mele be esia naƒoe ɖe ame aɖeke nu be wòazã ɣeyiɣi geɖe le gbeadzi kple susu be yeƒe gaƒoƒoa nadzi ɖe edzi ta ko o. Le nyateƒe me la, ne gbeƒãɖela aɖe mete ŋu le geɖe wɔm le gbeadzi o, le tsitsi alo lãmesẽkuxiwo ta la, ate ŋu abu miniti 15 pɛ ko ƒe akɔnta. Esi emae nye eƒe ŋutete katã ta la, Yehowa kpɔa ŋudzedze ɖe eŋu. Yehowa nyae hã be mía nɔviwo lɔ̃ ye eye wodi vavã be yewoanye yeƒe Ðasefowo. Abe ale si ko blema Israel-vi siwo da ahe la tea ŋu tsɔa nunanawo vanɛ na Mawu ene la, egbea hã, ame siwo megate ŋu wɔa geɖe o la hã ate ŋu atsɔ gbeadzikɔntabubu si ŋu woakpɔ dzidzɔ ɖo la ana. Wotsɔa míaƒe gbeadzikɔntabubuwo kpena ɖe xexea me godoo tɔ ŋu, eye esia wɔnɛ be habɔbɔa tea ŋu wɔa ɖoɖo ɖe gbeƒãɖeɖedɔa ŋu nyuie wu. Susu sia tae míebua gbeadzikɔnta ɖo.\nALE SI MÍESRƆ̃A NUI KPLE MÍAƑE KAFUKAFUVƆSAWO\n14. Gblɔ nu si tae wòle be míalé ŋku ɖe ale si míesrɔ̃a nui la ŋu.\n14 Esi míedzro nufiame vevi siawo me le Mose ƒe Agbalẽ Etɔ̃lia me vɔ la, ɖe wòna nègakpɔ ŋudzedze ɖe susu si tae wotsɔ agbalẽ sia kpe ɖe Mawu ƒe Nya si tso gbɔgbɔ me la ŋu geɖe wua? (2 Timoteo 3:16) Ðe wòna nèɖoe kplikpaa wu be yeanɔ kɔkɔea? Yehowa di tso mía si be míatsɔ míaƒe nu nyuitɔ ana ye, eye edze nɛ hã. Anɔ eme be àdi be yeadzro Biblia ƒe akpa bubuawo hã me geɖe wu. (Mixlẽ Lododowo 2:1-5.) Lé ŋku ɖe ale si nèsrɔ̃a nui la ŋu nyuie. Bia ɖokuiwò be: ‘Ðe mele nye nu nyuitɔ tsɔm na Yehowa? Alo ɖe meɖea mɔ televisiondziwɔnawo, videodzifefewo, alo dzidzɔdonamenuwo doa kplamatsɛ nye gbɔgbɔmeŋgɔyiyi wɔwɔa?’ Ne nenemae la, ke anyo be nàbu nya si Paulo gblɔ le Hebritɔwo ƒe agbalẽa me ŋu nyuie.\nÐe nètsɔa Biblia sɔsrɔ̃ kple ƒometadedeagu ɖoa nɔƒe gbãtɔa? (Kpɔ memama 14)\n15, 16. Nu ka tae Paulo mede ba mo na nyawo le agbalẽ si wòŋlɔ na Hebri Kristotɔwo la me o?\n15 Paulo mede ba mo na nyawo le agbalẽ si wòŋlɔ na Hebri Kristotɔwo la me o. (Mixlẽ Hebritɔwo 5:7, 11-14.) Egblɔ na wo be: “Nusese zu dɔ na mi.” Nu ka tae wògblɔ nyawo kaŋkaŋ alea? Elɔ̃ wo, abe ale si Yehowa hã lɔ̃ wo ene, eye etsi dzi ɖe ale si wonɔ didim be yewoanɔ agbe ɖe Biblia ƒe gɔmedzenufiafiawo ɖeɖe ko, si le abe notsi ene nu la ŋu. Togbɔ be gɔmedzenufiafiawo gɔme sese le vevie hã la, ne míedi be míawɔ gbɔgbɔmeŋgɔyiyi la, míehiã na “nuɖuɖu sesẽ” hã, si nye Biblia me nufiafia goglowo.\n16 Le esi teƒe be Hebritɔwo nafia nu ame bubuwo la, wogahiã na ame si afia nu wo boŋ. Nu ka tae? Esi womeɖua “nuɖuɖu sesẽ” o tae. Bia ɖokuiwò be: ‘Ðe nɔnɔme nyuitɔ le asinye ɖe Biblia me nufiafia goglowo me dzodzro ŋua? Ðe meléa fɔ ɖe wo sɔsrɔ̃ ŋua? Alo ɖe meƒoa asa na nusɔsrɔ̃ deto kple gbedodoɖa? Ne nenemae la, ɖe nɔnɔme si le asinye ɖe nusɔsrɔ̃ ŋu gbɔe kuxia tsoa?’ Menye gbeƒã koe wòle be míaɖe na amewo o, ele be míafia nu wo ahawɔ wo woanye nusrɔ̃lawo hã.—Mateo 28:19, 20.\n17, 18. (a) Nu ka tae wòle be míanɔ “nuɖuɖu sesẽ” ɖum edziedzi? (b) Aleke wòle be míabu nu muamewo zazã hafi ade kpekpeawoe?\n17 Yehowa menana míesena fɔbubu le mía ɖokui me kple susu be esia naʋã mí míasrɔ̃ Biblia o. Ne Biblia sɔsrɔ̃ menɔa bɔbɔe na mí o gɔ̃ hã la, ele be míayi edzi anɔ “nuɖuɖu sesẽ” ɖum, metsɔ le eme ɣeyiɣi didi si míetsɔ le nyateƒea me o. Esia le vevie ne míedi be míayi edzi anɔ kɔkɔe.\n18 Be míanɔ kɔkɔe la, ele be míadzro Ŋɔŋlɔawo me nyuie ahawɔ nu si tututu Mawu di tso mía si. Nadab kple Abihu, siwo nye Aron viŋutsuwo la ku le “dzo bubu” dodo ta, ɖewohĩ le esi wode nu aha me ta. (3 Mose 10:1, 2) De dzesi nya si Mawu gblɔ na Aron. (Mixlẽ 3 Mose 10:8-11.) Ðe nudzɔdzɔ sia fia be mele be míano nu muame ƒomevi aɖeke hafi ade Kristotɔwo ƒe kpekpewo oa? Bu nya siawo ŋu kpɔ: Míele Sea te o. (Romatɔwo 10:4) Le dukɔ aɖewo me la, mía nɔviwo tea ŋu zãa aha muamewo le ŋuɖɔɖo me le nuɖuɣiwo hafi dea kpekpewo. Wozã wain kplu ene le Ŋutitotoŋkekenyuia ɖuɣi. Esi Yesu nɔ Ŋkuɖodzia ɖom anyi la, ena eƒe nusrɔ̃lawo no wain, si le tsitre ɖi na eƒe ʋu. (Mateo 26:27) Biblia ƒo nu tsi tre ɖe aha geɖe nono kple ahamumu ŋu. (1 Korintotɔwo 6:10; 1 Timoteo 3:8) Eye Kristotɔ geɖewo hã ƒe dzitsinya maɖe mɔ na wo be woano aha muame hafi akpɔ gome le míaƒe tadedeagu na Yehowa ƒe akpa aɖeke me o. Gake nɔnɔmeawo to vovo le dukɔ ɖe sia ɖe me, eye nu vevitɔe nye be Kristotɔwo nade “vovo nu kɔkɔewo kple nu makɔmakɔwo” dome, ale be woanɔ kɔkɔe eye woadze Yehowa ŋu.\n19. (a) Aleke míate ŋu ana míaƒe ƒometadedeagu kple ɖokuisinusɔsrɔ̃ naɖe vi? (b) Aleke nàte ŋu aɖee afia be yeɖoe kplikpaa be yeayi edzi anɔ kɔkɔe?\n19 Biblia me gɔmeɖose nyui geɖewo li míate ŋu asrɔ̃ ne míedzro Mawu ƒe Nya la me nyuie. Wɔ dɔwɔnu siwo míetsɔ wɔa numekukui la ŋu dɔ, ale be miaƒe ƒometadedeagua kple wò ɖokuisinusɔsrɔ̃ naɖe vi. Srɔ̃ nu geɖe tso Yehowa kple eƒe tameɖoɖowo ŋu, eye nàte ɖe eŋu kplikplikpli. (Yakobo 4:8) Do gbe ɖa na Mawu, abe ale si hakpalaa dzi ha ene be: “Klo nu ɖa le nye ŋku dzi, ne makpɔ nukunuwo le wò se la me!” (Psalmo 119:18) Mègada le Biblia ƒe se kple gɔmeɖosewo dzi gbeɖe o. Lɔ̃ faa nàwɔ Yehowa, “Kɔkɔetɔ” la ƒe sewo dzi, eye nàwɔ “Mawu ƒe nya yui la ƒe dɔ kɔkɔe la” dzonɔamemetɔe. (1 Petro 1:15; Romatɔwo 15:16) Ele be míayi edzi anɔ kɔkɔe le ŋkeke mamlɛ vɔ̃ɖi siawo me. Neva eme be mí katã míanɔ kɔkɔe le míaƒe agbenɔnɔ me eye míade Yehowa ƒe dziɖulagãnyenye dzi.\n^ mm. 6 Kpɔ “Nyabiabia Siwo Tso Exlẽlawo Gbɔ” si dze le May 15, 2002 ƒe Gbetakpɔxɔ me.\nDada le Yehowa ƒe mɔfiame dzi: Efia Yehowa ƒe sewo dzi mawɔmawɔ alo aɖabaŋeŋe ƒu eƒe gɔmeɖosewo dzi le nyaƒoɖeamenu ta. Ne míeɖoa to le nu suesuewo gɔ̃ hã me o la, enye dada le Yehowa ƒe mɔfiamewo dzi\nDziɖulagãnyenye: Efia ŋusẽ si seɖoƒe meli na o, si le Yehowa si ɖe eƒe nuwɔwɔwo katã dzi. Gome le esi be wòaɖu amegbetɔwo dzi ahade sewo na wo. Míedea eƒe dziɖulagãnyenye dzi ne míeɖoa toe hesubɔa eyama ko\nNɔnɔme: Efia ale si míebua tame, míaƒe seselelãme kple ale si míewɔa nui. Nɔnɔme si le mía si la dzena le ale si míewɔa Mawu ƒe se kple gɔmeɖosewo dzi kple ale si míesrɔ̃a Bibliae me. Edzena le ale si míetsɔa míaƒe gbeadzikɔntawo nana hã me\nƉoe Ɖe Amewo Ɖoe Ɖe Amewo Ele Be Míanɔ Kɔkɔe Le Míaƒe Agbenɔnɔ Katã Me\nYesu Ƒe Tsitretsitsia—Yayra Si Wònye Na Mí\nNu Si Tae Wòle Be Míanɔ Kɔkɔe\n“Dukɔ Si Ƒe Mawu Yehowa Nye”\n“Azɔ La, Mienye Mawu Ƒe Dukɔ”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 2014\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA November 2014\nGBETAKPƆXƆ—TATA SI MÍESRƆ̃NA November 2014


Agbemeŋutinya: Dutanyanyuigblɔla Aɖe Na Nu Kple Dzidzɔ | Ronald Parkin\nGBE BUBU Acholi Afrikaans Albanian Amharic Angola Tokunɔgbe Arabic Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nMenaa Nu Kple Dzidzɔ\nAbe Ale Si Ronald J. Parkin Gblɔe Ene\nESI mexɔ ƒe 12 la, mekpɔe be mate ŋu ana nu xɔasi aɖe amewo. Mede takpekpe aɖe eye nɔviŋutsu aɖe biam be madi be maɖe gbeƒã mahã. Nyemeɖe gbeƒã kpɔ o, gake meɖo eŋu be, “Ɛ̃, medi.” Ale nye kplii míeyi anyigbamamaa me eye wòtsɔ agbalẽvi aɖewo siwo ku ɖe Mawu Fiaɖuƒea ŋu nam. Egblɔ be: “Yi nàƒo nu na ame siwo le mɔdodoa ƒe akpa kemɛ, nye hã mawɔ dɔ le akpa sia.” Mevɔ̃ vie, gake medze tso aƒe me yi aƒe me dɔa gɔme, eye nukutɔe la, amewo xɔ agbalẽviawo katã wòvɔ. Edze ƒãa be nu si nam mele amewo la dzɔ dzi na wo dometɔ geɖe.\nWodzim le ƒe 1923 me le Chatham, Kent, le England (Angleterre). Ɣemaɣi mɔkpɔkpɔ bu ɖe ame akpa gãtɔ le xexea me le esi Xexemeʋa Gbãtɔ mehe nu vavã aɖeke vɛ o ta. Dzi ɖe le dzinyelawo hã ƒo elabe ewɔ na wo be ɖokuitɔdilawo koe Baptist-ha kplɔlawo nye. Esi mexɔ abe ƒe asieke ene la, nɔnye dze Dukɔwo Dome Biblia Nusrɔ̃vi siwo tsɔ ŋkɔ ɣemaɣi be Yehowa Ðasefowo la, ƒe kpekpewo dede gɔme. Nɔvinyɔnu aɖe zãa Biblia kple agbalẽ si nye Mawu Ƒe Saŋku, si le Eŋlisigbe me, tsɔ fiaa Biblia ŋutinyawo mí ɖeviwo. Nusɔsrɔ̃awo vivi nunye ŋutɔ.\nMESRƆ̃ NU TSO NƆVI TSITSIWO GBƆ\nEsi menye ɖekadzɛ la, mɔkpɔkpɔ si le Mawu ƒe Nya la me ŋu nya gbɔgblɔ na amewo dzɔa dzi nam ŋutɔ. Zi geɖe la, nye ɖekae yina tso aƒe me yi aƒe me, gake ɣesiaɣi si mezɔ kple nɔvi bubuwo la, mesrɔ̃a nu nyui aɖewo. Le kpɔɖeŋu me, gbe ɖeka esi nye kple nɔviŋutsu tsitsi aɖe míedo gasɔ yina anyigbamamaa me la, míeto subɔsubɔhakplɔla aɖe ŋu eye megblɔ be, “Gbɔ̃e nye ma yina ɖaa.” Nɔvi tsitsia tɔ eƒe gasɔa eye wògblɔ be míanɔ atikpo aɖe dzi vie. Egblɔ nam be: “Ame kae na ŋusẽa wò be nàdrɔ̃ ʋɔnu ame aɖe be enye gbɔ̃? Wò ya na míatsɔ dzidzɔ agblɔ nya nyuia na amewo ne míagblẽ ʋɔnudɔdrɔ̃a ɖe Yehowa si.” Meva nya nu geɖe tso dzidzɔ si le nunana me ŋu ɣemaɣi.—Mat. 25:31-33; Dɔw. 20:35.\nNɔviŋutsu tsitsi bubu aɖe hã fiam be ɣeaɖewoɣi ele be míado dzi alala dzigbɔɖitɔe hafi akpɔ dzidzɔ si le nunana me. Srɔ̃a melɔ̃a Yehowa Ðasefowo ƒe nya kura o. Gbe ɖeka nɔviŋutsua kpem be míayi yeƒe aƒe me ne míade asi agba me. Esi míeɖo la, srɔ̃a do dziku ɖe eŋu helĩhelĩ le esi wòyi gbeƒãɖeƒe ta, eye wònɔ tii-ɖakagoewo dam ƒu mí. Nɔviŋutsua meblu ɖe srɔ̃a ta o, ɖeko wònɔ nu kom eye wòfɔ tii-ɖakagoeawo ɖo wo nɔƒe. Nu nyui aɖewo do tso nɔviŋutsua ƒe dzigbɔɖi me ƒe geɖe megbe esi srɔ̃a va xɔ nyɔnyrɔ zu Yehowa Ðasefo.\nDidi si nɔ menye be mana mɔkpɔkpɔ nasu amewo si nu nɔ sesẽm ɖe edzi, eya ta le March 1940 me la, nye kple nɔnye míexɔ nyɔnyrɔ le Dover. Le September 1939 me la, Britain ho aʋa ɖe Germania ŋu, ɣemaɣi mexɔ ƒe 16. Le June 1940 me la, menɔ míaƒe agbo nu kpɔ asrafo akpe geɖe siwo lé blanui vevie, siwo wolɔ ɖe asrafoʋu gãwo me gbɔ tso aʋagbedzi. Woawoe tsi agbe le Dunkirk-ʋa dziŋɔ la me. Mekpɔe le mo na wo be mɔkpɔkpɔ bu ɖe wo keŋ, eye Mawu Fiaɖuƒe ŋuti nya nyuia gbɔgblɔ na wo dzrom vevie. Emegbe le ƒe ma ke me la, Germaniatɔwo dze bɔmbwo dada ɖo ɖe Britain gɔme. Zã sia zã míekpɔa Germania-srafowo ƒe yameʋu siwo me bɔmbwo le la le yame. Míesea bɔmb mawo ŋkɔ le yame kple woƒe wówo sesĩe ne woge dze anyigba, si nana dzika tsoa mía ƒo vevie. Le ŋufɔke la, míekpɔa aƒe siwo gbã gudugudu le nuto bliboa me. Esia na wòdze ƒãa nam be Fiaɖuƒea koe nye amegbetɔwo ƒe mɔkpɔkpɔ.\nMEDZE NUNANA AMEWO ƑE DƆ AÐE KOŊ GƆME\nƑe 1941 me koŋue medze agbemedɔ si ana makpɔ dzidzɔ vavã gɔme. Do ŋgɔ la, menɔ dɔ wɔm le Dukɔa Ƒe Tɔdziʋuwɔƒe, afi si mesrɔ̃ tɔdziʋukpakpa le. Enye dɔ si me ga geɖe le, si dzroa ame geɖe. Yehowa subɔlawo se egɔme xoxoxo be mele be Kristotɔwo nawɔ aʋa o. Le ƒe 1941 me la, eme va nɔ kɔkɔm na mí be mele be míawɔ dɔ le afi si wowɔa aʋawɔnuwo le o. (Yoh. 18:36) Esi wònye asrafowo ƒe ƒugɔmeʋu koŋue wowɔna le míaƒe dɔwɔƒea ta la, metso nya me be maɖe asi le dɔa ŋu ahadze ɣeyiɣiawo katã ƒe gbeƒãɖeɖedɔa gɔme. Du si me habɔbɔa ɖom ɖo gbãe nye Cirenceste, si le Cotswolds ƒe nuto nyakpɔawo me.\nEsime mexɔ ƒe 18 la, wodem gaxɔ me ɣleti asieke le esi megbe be nyemawɔ asrafodɔ o ta. Dzidzi ƒom esi wodo gaxɔa ƒe ʋɔtru ɖe nunye gblãm, eye nye ɖeka metsi afi ma! Gake eteƒe medidi o, gaxɔdzikpɔla kple gamenɔla bubuwo biaa nu si mewɔ hafi wokplɔm va afi ma, eye meɖea nye dzixɔsewo me na wo kple dzidzɔ.\nEsi woɖe asi le ŋunye la, habɔbɔa gblɔ be makpe ɖe Nɔviŋutsu Leonard Smith * ŋu míaɖe gbeƒã le mía de, le Kent nuto me. Tso ƒe 1944 me la, yameʋu akpe ɖeka kple edzivɔ, siwo me bɔmbwo le la ge dze Kent dzi elabena afi siae Nazitɔwo ƒe yameʋuwo tona yia London. Nazitɔwoe nɔa yameʋu mawo siwo me amewo menɔ o la ɖom ɖa be woava gbã London hafi. Ne yameʋuawo va yina eye dzoa nya tsi le wo me ko la, dzi meganɔa dɔme na ame aɖeke o, elabe míenyae be woage adze anyi kpuie eye bɔmb la nawó. Ɣemaɣi míesrɔ̃a Biblia kple ƒome aɖe. Wole ame atɔ̃. Ɣeaɖewoɣi gakplɔ̃ aɖe tee míenɔna srɔ̃a nua ale be wòakpɔ mía ta ne edzɔ be xɔ si me míele la kaka. Ƒome ma me tɔwo katã xɔ nyɔnyrɔ emegbe.\nMETSƆ NYA NYUIA YI NA DUKƆ BUBUWO\nMíele boblo dom takpekpe aɖe esime medze mɔɖeɖedɔa gɔme le Ireland\nLe aʋaa megbe la, mewɔ mɔɖeɖedɔa ƒe eve le Ireland ƒe anyiehe. Míenya kura be Ireland to vovo tso England gbɔ nenema gbegbe o. Míenɔ tsatsam le aƒewo me nɔ xɔ dim henɔ gbɔgblɔm na amewo be míenye dutanyanyuigblɔlawo. Eye míenɔ míaƒe agbalẽwo hã mam le ablɔwo dzi. Gake nunya menɔ eme be míaɖe mía ɖokui afia gaglã alea le dukɔ si me tɔ akpa gãtɔ nye Katolikotɔwo me o! Esi ŋutsu aɖe do ŋɔdzi na mí be yeawɔ nu vevi mí la, meyi ɖasamae na kpovitɔ aɖe, gake nya si wògblɔe nye be, “Aa, esia koe wòle be miakpɔ mɔ nae!” Míenya gbeɖe be Katoliko fada siwo le afi ma kpɔ ŋusẽ ɖe amewo dzi alea o. Wonana wonyaa amewo le dɔ me ne woxɔ míaƒe agbalẽwo, eye woɖea gbe na aƒetɔwo wonyaa mí le míaƒe dzeƒewo.\nMíeva kpɔe be ne míeyi du aɖe me la, anyo wu be míado gasɔ ayi aɖadze gbeƒãɖeɖe gɔme le dua ƒe akpa si le fada bubu ƒe dzikpɔkpɔ te la me. Eyome míaɖe gbeƒã na ame siwo gogo míaƒe dzeƒea. Míesrɔ̃a nu kple ɖekakpui aɖe le Kilkenny zi etɔ̃ kwasiɖa sia kwasiɖa togbɔ be amewo doa ŋɔdzi na mí hã. Biblia me nyateƒea fiafia amewo dzɔa dzi nam ale gbegbe be meɖoe be maxɔ hehe le Gbetakpɔxɔ Habɔbɔa Ƒe Gilead Biblia Sukua.\nSibia tɔdziʋu la mee míenɔ gblɔ nya nyuia le duta tso ƒe 1948 va ɖo 1953 me\nMede Gilead sukua le New York, eye le ɣleti atɔ̃ ƒe hehexɔxɔa megbe la, woɖo mí ame ene ɖe Karib-ƒukpowo dzi. Le November 1948 me la, míetsɔ tɔdziʋu sue aɖe si ŋu abala le, si ŋkɔe nye Sibia eye míeho tso New York Dugã heɖo ta afi ma. Dzi dzɔm ŋutɔ elabe esiae nye zi gbãtɔ si meɖo tɔdziʋu. Nɔviŋutsu Gust Maki si hã nɔ mía dome nye tɔdziʋukula bibi aɖe. Efia nu vevi aɖewo mí tso tɔdziʋu ma tɔgbi kuku ŋu, abe abaladodo, afi si míato le atsiaƒua dzi, kple ale si míaku ʋua akpe ya. Nɔviŋutsu Gust ku ʋua aɖaŋutɔe ŋkeke 30 sɔŋ to ahomya sesẽwo me va se ɖe esime míeɖo Bahamas.\n“MIÐE GBEƑÃE LE ƑUKPO SIWO LE DIDIƑE ƲĨI LA DZI”\nEsi míeɖe gbeƒã ɣleti ʋɛ aɖewo le Bahamas-ƒukpo sueawo dzi megbe la, míeɖo ta Leeward kple Windward Ƒukpowo dzi. Wonye ƒukpo suesue vovovo siwo le Puerto Rico kple Trinidad domee. Ƒe atɔ̃ sɔŋ míenɔ gbeƒã ɖem le ƒukpo tsoabo mawo dzi, afi si Ðasefo aɖeke menɔ o. Ɣeaɖewoɣi kwasiɖa geɖe va yina si míexɔa lɛta alo nyatakaka tso afi aɖeke o. Gake dzi dzɔa mí be míele gbeƒã ɖem tso Yehowa ŋu le “ƒukpo siwo le didiƒe ʋĩi la dzi”!—Yer. 31:10.\nDutanyanyuigblɔla siwo nɔ Sibia tɔdziʋua me (tso miame yi ɖusime): Ron Parkin, Dick Ryde, Gust Maki kple Stanley Carter\nNe míeɖi go la, kɔƒea me tɔwo lɔna hoo vaa ƒua ta kple dzidzɔ be yewoanya ame siwo amedzro siawo nye. Wo dometɔ aɖewo mekpɔ tɔdziʋu si tɔgbi zãm míele alo yevu kpɔ o. Ƒukpo mawo dzi tɔwo lɔ̃a ame, mawusubɔsubɔ dzɔa dzi na wo eye wonya Biblia hã. Zi geɖe la, wolɔa tɔmelã, peya kple azi vanɛ na mí. Togbɔ be míaƒe tɔdziʋua melolo o hã, eme koe míemlɔna, ɖaa nu henyaa nu le.\nMíeyina ɖaɖea gbeƒã na amewo ŋkeke bliboa. Míegblɔna na wo be míaƒo Biblia me nuƒo, eya ta woneva see. Ne ɣe ɖo to la, míeƒoa ga tsɔ yɔa amewo. Enya kpɔna ŋutɔ ne kɔƒea me tɔwo lé woƒe gomekaɖiwo ɖe asi ɖi abu gbɔna. Edzena abe ɣletivi siwo le keklẽm ene. Ɣeaɖewoɣi ame alafa ɖeka vana, eye wonɔa nyawo biam kaka zã tsina. Wolɔ̃a hadzidzi ale gbegbe, eya ta míeŋlɔa míaƒe Fiaɖuƒehawo me nyawo hemanɛ na wo. Ne mí nɔviŋutsu eneawo míedze haa dzidzi gɔme ko la, woawo hã woxenɛ kple woƒe gbe viviawo. Nyateƒee, dzidzɔɣie wònyena!\nNe míesrɔ̃ Biblia kple nusrɔ̃vi aɖewo vɔ la, wodzea mía yome ne míeyina nu srɔ̃ ge kple ƒome bubu ale be yewoanɔ anyi asrɔ̃ wo tɔa hã. Ɣesiaɣi si míele dzodzom le wo gbɔ le kwasiɖa ʋɛ aɖewo megbe la, míebiana tso ame siwo tsɔ ɖe le nusɔsrɔ̃a me vevie la si be woayi nusɔsrɔ̃a dzi kple ame bubuwo va se ɖe esime míatrɔ agbɔ. Ale si wo dometɔ aɖewo wɔa esia kple ŋkubiã la wɔa dɔ ɖe mía dzi ŋutɔ.\nEgbea modzakaɖetsaɖila gbogbo aɖewo yia ƒukpo mawo dzi, gake tsã la, wonye teƒe tsoabo siwo tɔgba blɔwo, ƒuta siwo nye ke ɖeɖe sɔŋ kple detiwo sɔ gbɔ ɖo. Zi geɖe la, zã me koŋue míekua tɔdziʋua yia ƒukpo bubu dzi. Ƒumehawo nɔa fefem le tsia me kplɔa míaƒe tɔdziʋua ɖo, eye nu si nànɔ sesem koe nye ale si míaƒe tɔdziʋua le tsia dzem wòle ƒoƒom ɖe eŋu. Eye ne ɣleti le ɖiɖim la, eklẽna ɖe atsiaƒua dzi wònɔa dzo dam abe klosalo ene.\nEsi míeɖe gbeƒã le ƒukpoawo dzi ƒe atɔ̃ megbe la, míeyi Puerto Rico be míaɖɔli míaƒe tɔdziʋu si ŋu abala le la kple esi mɔ̃ kuna. Medo go nɔvinyɔnu dutanyanyuigblɔla dzetugbe aɖe si woyɔna be Maxine Boyd le afi ma, eye eƒe nu lé dzi nam. Enye nya nyui gbeƒãɖela dovevienu tso eƒe ɖevime ke. Emegbe ewɔ dutanyanyuigbɔgblɔdɔa le Dominican Republic va se ɖe esime Katoliko dziɖuɖua nyae le dua me le ƒe 1950 me. Esi menye tɔdziʋukula ta la, ɣleti ɖeka pɛ ko ƒe agbalẽe wonam be manɔ Puerto Rico. Menɔ mɔ kpɔm be matrɔ ayi ƒukpoawo dzi kpuie ahanɔ afi ma ƒe ʋɛ aɖewo kpee. Eya ta megblɔ na ɖokuinye be, ‘Ronald, ne ɖetugbui sia ƒe nu dzɔ dzi na wò la, ke mègahe ɖe megbe kura o.’ Ale medi ahiãe le kwasiɖa etɔ̃ megbe, eye wòlɔ̃. Kaka kwasiɖa ade naɖo la, míeɖe mía nɔewo. Eyome wode dɔ asi na nye kple Maxine be míawɔ dutanyanyuigbɔgblɔdɔa le Puerto Rico, eya ta nyemete ŋu nɔ tɔdziʋu yeyea me o.\nLe ƒe 1956 me la, míedze nutome sue dzikpɔkpɔdɔa gɔme. Nɔvi geɖe da ahe, gake wo gbɔ yiyi doa dzidzɔ na mí ŋutɔ. Le kpɔɖeŋu me, le kɔƒe si nye Potala Pastillo me la, Ðasefowo ƒe ƒome eve siwo si vi geɖe le ye li, eye mekua dze na wo wosena. Mebia Hilda si nye nyɔnuvi sueawo dometɔ ɖeka ne edi be yeayi gbeƒãɖeƒe kpli mí. Eɖo eŋu be: “Edzɔ dzi nam, gake nyemate ŋu ayi o. Afɔkpa mele asinye o.” Míeƒle afɔkpa nɛ, eye wòyi kpli mí. Ƒe geɖe megbe le ƒe 1972 me, esi nye kple Maxine míeɖi tsa yi Brooklyn Betel la, nɔvinyɔnu aɖe si do le Gilead Sukua teti koe nye ema te ɖe mía ŋu. Ele mɔ dzem yina Ecuador, afi si woɖoe ɖo. Ebia mí be: “Miekpɔm dze siia? Nyee nye nyɔnuvi sue si nɔ Pastillo si si afɔkpa menɔ o.” Hilda ye! Ðeko míefa dzidzɔvi!\nLe ƒe 1960 me la, wokpe mí be míava subɔ le Puerto Rico alɔdzedɔwɔƒea, si nye dziƒoxɔ tuɖedzi eve sue aɖe, le Santurce, San Juan. Le gɔmedzedzea la, nye kple Nɔviŋutsu Lennart Johnson koe wɔa dɔawo katã kloe. Eya kple srɔ̃ae nye Yehowa Ðasefo gbãtɔwo le Dominican Republic, eye wova Puerto Rico le ƒe 1957 me. Emegbe Maxine va nɔ dɔ wɔm tso agbalẽ siwo amewo dɔ ŋu, esɔa gbɔ wu akpe ɖeka kwasiɖa sia kwasiɖa. Dɔ sia vivia enu elabena ekpɔnɛ be ame gbogbo siawo katã le nu srɔ̃m tso Yehowa ŋu.\nBetel subɔsubɔdɔa dzɔa dzi nam, elabe ena metsɔ ɖokuinye na le Yehowa subɔsubɔ me. Gake nu nyui wɔla fue wòkpena. Le kpɔɖeŋu me, esi míenɔ dukɔwo dome takpekpe gbãtɔ wɔm le Puerto Rico le ƒe 1967 me la, dɔwo sɔ gbɔ ɖe dzinye ale gbegbe. Nɔviŋutsu Nathan Knorr si nɔ Yehowa Ðasefowo ƒe dɔa dzi kpɔm ɣemaɣi ɖi tsa va Puerto Rico. Ebui vodadatɔe be nyemewɔ ɖoɖo ɖe dutanyanyuigblɔla siwo gbɔna takpekpea ƒe ʋuɖoɖo ŋu o, evɔ wònye mewɔe hafi. Emegbe eyɔm ka mo nam be manɔ ɖoɖo wɔm ɖe nuwo ŋu nyuie, eye wògblɔ be mede ŋukpe mo na ye. Nyemedi be mahee kplii o, gake mekpɔe be ebu fɔm dzodzro, si na medo dziku ŋkeke geɖe. Emegbe esi nye kple srɔ̃nye Maxine míegado go Nɔviŋutsu Knorr la, ekpe mí yi eƒe xɔ me eye wòɖa nu na mí míeɖu.\nEsi míenɔ Puerto Rico la, míeyi England zi geɖe ɖakpɔ nye ƒometɔwo ɖa. Papa mexɔ nyateƒea esime nye kple Dada míexɔe o. Gake Dada xɔa nuƒola siwo tso Betel ɖe mía ƒeme zi geɖe. Esia na Papa kpɔ vovototo gã si le dzikpɔla siwo tso Betel kple hakplɔla siwo do vloe ƒe aɖewo do ŋgɔ la dome. Mlɔeba exɔ nyɔnyrɔ le ƒe 1962 me zu Yehowa Ðasefo.\nRonald kple Maxine Parkin le woƒe srɔ̃ɖeɖe megbe kpuie kpakple woƒe srɔ̃ɖezã 50 lia ɖuɣi\nSrɔ̃nye lɔlɔ̃a Maxine ku le ƒe 2011 me. Mele mɔ kpɔm vevie be makpɔe ne wofɔe ɖe tsitre. Dzidzɔ kae nye esi wòanye! Nye kple Maxine míenɔ anyi ɖekae ƒe 58, eye míekpɔ eteƒe Yehowa ƒe ame siwo le Puerto Rico dzi ɖe edzi tso Ðasefo 650 va ɖo 26,000 sɔŋ! Le ƒe 2013 me la, wotsiã Puerto Rico kple Amerika alɔdzedɔwɔƒeawo, eye woɖom ɖe Wallkill, New York. Esi menɔ ƒukpo mawo dzi ƒe 60 sɔŋ ta la, Puerto Rico nɔnɔ mam abe woƒe akpɔkplɔvi si nɔa ati me la ene. Woyɔnɛ be coquí, le esi wònɔa xɔxlɔ̃m ko-kii, ko-kii le fiẽ me ta. Gake ɣeyiɣia de be madzo.\nMegale vivi sem na Mawu subɔsubɔ le Betel. Mexɔ wu ƒe 90 fifia, eye nye dɔe nye be matsɔ Biblia ade dzi ƒo na Betel ƒomea me tɔwo. Wogblɔ nam be meɖi tsa yi nɔvi 600 kple edzivɔ gbɔ tso esime meva Wallkill. Ame siwo va kpɔam ɖa dometɔ aɖewo gblɔa nu siwo le fu ɖem na wo alo woƒe ƒomekuxiwo nam. Bubuwo biaam be maɖo aɖaŋu na yewo tso ale si yewoawɔ subɔsubɔdɔa le Betel dzidzedzetɔe ŋu. Eye wo dometɔ siwo ɖe srɔ̃ yeyee va biaa aɖaŋuɖoɖom ku ɖe srɔ̃ɖegbenɔnɔ ŋu. Fifia woɖo Betel dɔwɔla aɖewo ɖe gbeadzi. Meɖoa to ame sia ame si va gbɔnye, eye ne ehiã la, megblɔna na wo be: “‘Ame si naa nu kple dzidzɔ lae Mawu lɔ̃na.’ Eya ta wɔ wò dɔ kple dzidzɔ. Yehowae nèle ewɔm na.”—2 Kor. 9:7.\nNu si ana nàkpɔ dzidzɔ le Betel alo afi bubu ɖe sia ɖee nye be: Wò susu nanɔ nu si tae dɔ si wɔm nèle la le vevie ɖo ŋu. Dɔ sia dɔ si míewɔna le Betel nye dɔ kɔkɔe. Ekpena ɖe “kluvi nuteƒewɔla kple aɖaŋudzela” ŋu wònaa gbɔgbɔmenuɖuɖu nɔviwo ƒe habɔbɔ si le xexea me godoo. (Mat. 24:45) Azɔ hã mɔnukpɔkpɔ sua mía si míekafua Yehowa le afi sia afi si míele subɔsubɔm le. Eya ta mina míawɔ dɔ si wòde mía si la dzidzɔtɔe, elabena “ame si naa nu kple dzidzɔ lae Mawu lɔ̃na.”\n^ mm. 13 Leonard Smith ƒe agbemeŋutinya dze le April 15, 2012 ƒe Gbetakpɔxɔ me.


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Myanmar Norwegian Polish Portuguese Romanian Russian Sepedi Setswana Sinhala Slovak Slovenian Spanish Swahili Swedish Tagalog Thai Turkish Ukrainian Vietnamese\nTɔtrɔ geɖe vana ne ame ɖo eƒe ƒewuiwo me. Le nyɔnuviwo gome la, tɔtrɔ ɖedzesi aɖe si vana le ɣeyiɣi siawo me lae nye asiɖoɖoanyi alo dzinukpɔkpɔ zi gbãtɔ.\nASIÐOÐOANYI ZI GBÃTƆ ate ŋu ana nyɔnuviwo natsi dzi eye woatɔtɔ ŋutɔ. Le tɔtrɔ siwo vana le ƒewuiwo me dome la, asiɖoɖoanyi zi gbãtɔ ate ŋu aɖe fu na ame vevie. Vɔvɔ̃ ɖoa nyɔnuvi geɖe eye wotsia dzi ŋutɔ ne wokpɔ dzinu zi gbãtɔ, le esi womenya nu boo aɖeke tso eŋu o, eye nya siwo wose tso eŋu hã mesɔ o ta.\nZi geɖe la, nyɔnuvi siwo nya nu tso dzinukpɔkpɔ ŋu nyuie ya metsia dzi boo ne wote ekpɔkpɔ o. Ke hã, numekukuwo ɖee fia be womefiaa nu nyɔnuvi geɖe tso dzinukpɔkpɔ ŋu doa ŋgɔ o. Numekuku aɖe si wowɔ le dukɔ 23 me ɖee fia be nyɔnuvi siwo wobia gbee dometɔ 33 le alafa me gblɔ be yewomenya naneke tso dzinukpɔkpɔ ŋu do ŋgɔ na ekpɔkpɔ zi gbãtɔ o. Esi womenya naneke tso eŋu do ŋgɔ o ta la, ɖeko wòva ɖi ɖe wo.\nNyɔnu siwo tɔtɔ vevie wu esime wokpɔ dzinu zi gbãtɔe nye amesiwo menya naneke tso eŋu do ŋgɔ o. Le numekuku aɖe si wowɔ me la, nyɔnuwo gblɔna be ‘dzidzi ƒo yewo,’ ‘yewo tɔtɔ,’ ‘ŋukpe kple vɔvɔ̃ lé yewo,’ ne wole nu ƒom tso woƒe dzinukpɔkpɔ zi gbãtɔ ŋu.\nAme geɖe vɔ̃na ne wokpɔ ʋu le dodom le ame ŋu, le esi wobuna be abie amea xɔ, alo nuvevi aɖee le ewɔm ta. Esi wònye be le dukɔ aɖewo me la, womeƒoa nu tso dzinukpɔkpɔ ŋu tẽ o alo be esi womenya nu boo tso eŋu o ta la, womeɖea nu me na nyɔnuvi geɖe tso dzinukpɔkpɔ ŋu do ŋgɔ o. Eyata mewɔ nuku o be ne nyɔnuvi aɖewo kpɔ dzinu zi gbãtɔ la, wobuna vodadatɔe be yewoxɔ abi alo yewole dɔ lém, eye ŋukpe léa wo.\nEle be nàgblɔ na viwòa be ʋu si dona le ame ŋu le dzinukpɔɣi la menye nu gbegblẽ o, eye be nyɔnuvi ɖesiaɖe si le lãmesẽ me la toa nɔnɔme sia me. Abe dzila ene la, àte ŋu akpe ɖe viwòa ŋu be wòagatsi dzi alo avɔ̃ ne ekpɔ dzinu zi gbãtɔ o. Alekee nàwɔ esiae?\nAkpa si Dzilawo Awɔ Le Vevie\nDzinukpɔkpɔ ŋuti nyatakaka geɖewo li woakpɔ egbea; woate ŋu akpɔ nyatakaka siawo tso nufialawo kple lãmesẽnyawo gbɔ kpɔlawo gbɔ, eye agbalẽwo, kple video siwo wotsɔna fiaa nu ame kura gɔ̃ hã li. Zi geɖe la, dzila geɖe kpɔe be nyatakakatsoƒe siawo fiaa nu vevi siwo ku ɖe dzinukpɔkpɔ kple alesi woadzra ame ɖokui ɖoe ŋu. Gake nuhiahiã aɖewo gali kokoko si gbɔ nyatakakatsoƒe mawo mate ŋu akpɔ na ɖeviawo o. Ne nyɔnuviwo nya nusi woawɔ ne wokpɔ dzinu kura gɔ̃ hã la, zi geɖe la, womete ŋu nyana alesi tututu woanɔ te ɖe nɔnɔme siwo me ame tona ɣemaɣi la nui o.\nNyɔnuviawo mamawo, wo nɔvinyɔnu tsitsiwo, vevietɔ wo dadawoe ate ŋu akpe ɖe wo ŋu woase nya siawo gɔme ahade dzi ƒo na wo. Zi geɖe la, nyɔnuviwo dina be yewo dadawo koŋ nagblɔ dzinukpɔkpɔ ŋu nyawo na yewo.\nKe ɖeviawo fofowo ya ɖe? Ŋu kpea nyɔnuvi geɖe be woagblɔ dzinukpɔkpɔ ŋu nya na wo fofowo. Wo dometɔ aɖewo dina be yewo fofo nase nu gɔme na yewo ko ahana kpekpeɖeŋu si sɔ to ame bubu aɖe dzi, gake bubuawo ya medina kura be yewo fofowo nade nu nya ma me o.\nLe dukɔ geɖe me la, vifofo si nye dzilaɖekɛ ƒe ƒomewo va le dzidzim ɖe edzi le ƒe siawo me. * Eyata eva hiã be vifofo geɖe nasrɔ̃ alesi woafia nu wo vi nyɔnuviwo tso dzinukpɔkpɔ ŋu. Ele be vifofo siawo nanya nu vevi siwo ku ɖe dzinukpɔkpɔ ŋu kple nɔnɔme siwo me wo vi nyɔnuawo tona le ɣeyiɣi mawo me nyuie. Vifofo siawo ate ŋu axɔ dzinukpɔkpɔ ŋuti ɖaŋuɖoɖo tso woa ŋutɔwo dadawo alo wo nɔvinyɔnuwo gbɔ.\nƔeyiɣi si me Woate Dze Ðoɖo tso Asiɖoɖoanyi Ŋu\nLe dukɔ deŋgɔwo abe Amerika, South Korea, kple Ɣetoɖoƒe Europa dukɔ aɖewo ene me la, nyɔnuviwo xɔa ƒe 12 alo 13 hafi ɖoa asi anyi zi gbãtɔ, gake wo dometɔ aɖewo ate ŋu aɖo asi anyi zi gbãtɔ esime woxɔ ƒe 8 pɛ ko, eye ɖewo hã ate ŋu axɔ ƒe 16 alo 17. Le Afrika kple Asia dukɔ aɖewo me la, nyɔnuviwo tsina vie hafi ɖoa asi anyi zi gbãtɔ. Le kpɔɖeŋu me, le Nigeria la, nyɔnuviwo xɔa ƒe 15 zi geɖe hafi dzea asiɖoɖoanyi. Nu geɖe gbɔe ɣeyiɣi si me ame dzea asiɖoɖoanyi la tsona. Nusiawo dometɔ aɖewoe nye nusiwo ƒe dome wònyi tso edzilawo gbɔ, ƒome si me wòtso ƒe ganyawo, nuɖuɖu, kamedede, kple dukɔ si me wòle.\nAnyo ŋutɔ be nàdze nu ƒoƒo tso dzinukpɔkpɔ ŋu na viwòa hafi wòate ekpɔkpɔ. Eyata te dze ɖoɖo tso tɔtrɔ siwo vana ametia me kple asiɖoɖoanyi ŋu na viwòa kaba, ɖewohĩ ne exɔ ƒe enyi ko. Àte ŋu asusu be viwòa metsi o, gake ne exɔ tso ƒe enyi yina ƒe ewo ko la, tɔtrɔwo dze egɔme le eƒe ametia me xoxo. Àkpɔ be edze no tete gɔme eye wòato fu ɖe teƒe aɖewo. Nyɔnuvi aɖewo tsina kabakaba hekpɔa lãme do ŋgɔ teti na asiɖoɖoanyi zi gbãtɔ.\nAlesi Nàwɔ Aƒo Nu tso Eŋu\nZi geɖe la, nyɔnuvi siwo le dzinukpɔkpɔ ƒe ɣeyiɣia gogom la dina vevie be yewoanya nusi ava dzɔ. Ðewohĩ wose nyɔnuvi bubuwo nɔ nu ƒom tso eŋu le suku. Wodina be yewoanya nanewo tso dzinukpɔkpɔ ŋu, gake alesi woabia nyae la sesẽna na wo. Dze ɖoɖo tso eŋu ate ŋu akpe ŋu na wo.\nDze ɖoɖo tso dzinukpɔkpɔ ŋu ate ŋu akpe ŋu na dzilawo hã. Togbɔ be vidadawoe ate ŋu agblɔ dzinukpɔkpɔ ŋuti nyawo na wo viwo hã la, zi geɖe la, womenyana alesi woagblɔe o, eye wosusuna be enye ŋukpenya. Ðewohĩ aleae nèsena le ɖokuiwò mee. Ke alekee nàwɔ adze nuƒoƒo tso dzinukpɔkpɔ ŋu gɔme na viwòa?\nÐevi siwo mekpɔ xɔ ƒe 11 haɖe o la ate ŋu ase nya siwo wogblɔ wo me kɔ nyuie tso dzinukpɔkpɔ ŋu gɔme. Nya siawo ƒe ɖewoe nye zi neni si wokpɔa dzinu le ɣleti ɖeka me, ŋkeke neni si wòxɔna hafi vɔna, alo ʋu ƒe agbɔsɔsɔme si dona. Le esia ta, ne èdze nu fiafia viwòa tso dzinukpɔkpɔ ŋu gɔme la, anyo wu be nàƒo nu tso nu vevi siwo hiã kple alesi wokpɔa ame ɖokui gbɔe ŋu gbã. Eye ahiã be nàƒo nu tso alesi ame sena le eɖokui me ɣemaɣi kple nusiwo viwòa anɔ mɔ kpɔm na la hã ŋu.\nEmegbe mia kple viwòa miate ŋu aɖo dze tso dzinukpɔkpɔ ŋu tsitotsito. Zi geɖe la, àte ŋu akpɔ agbalẽ siwo fiaa nu tso dzinukpɔkpɔ ŋu tso lãmesẽnyawo gbɔ kpɔlawo gbɔ, alo àkpɔe le agbalẽdzraɖoƒewo loo alo agbalẽdzraƒewo. Agbalẽ siawo ate ŋu akpe ɖe ŋuwò be nàɖe nyati sia me tsitotsito. Nyɔnuvi aɖewo adi be yewo ŋutɔwo yewoaxlẽ agbalẽ siawo. Bubuwo hã adi be yewo kple yewo dzilawo yewoaxlẽe.\nDi teƒe nyui aɖe si miadze dzeɖoɖoa gɔme le. Dze egɔme kple nusiwo ɖenɛ fiana be ame le tsitsim. Ðewohĩ àte ŋu agblɔ be: “Eteƒe madidi o nane si dzɔna ɖe nyɔnuviwo katã dzi la adzɔ ɖe wò hã dziwò. Ènya nusi wònyea?” Alo vidadaa ate ŋu agblɔ nusi dzɔ ɖe eya ŋutɔ dzi ale: “Esime mexɔ ƒe si nèxɔ fifia la, menɔ ŋugble dem le alesi wokpɔa dzinui ŋu. Mía kple xɔ̃nyewo míeɖoa dze tso eŋu le suku. Ðe xɔ̃wòwo hã te nu ƒoƒo tso eŋu na wò xoxoa?” Bia nya si wòse tso dzinukpɔkpɔ ŋu xoxo lae, eye nàɖe nya siwo gɔme mese nyuie o la me nɛ. Ele be nànyae be wòe aƒo nu geɖe le dze ɖoɖo tso nyatia ŋu zi gbãtɔ me.\nÐikeke mele eme o be wò ŋutɔ ètsi dzimaɖi eye mèse nanewo gɔme o le dzinukpɔkpɔ ŋu va yi, eyata ŋku ɖoɖo nusiwo me nèto va yi dzi ate ŋu akpe ɖe ŋuwò nànya nya si me nàdzro kple viwòa nyuie. Nukawoe nèdi be yeanya tso eŋu ɣemaɣi? Nya kawoe nɔ vevie na wò? Nukawoe kpe ɖe ŋuwò? Dze agbagba nàfia viwòa susu si ta dzinukpɔkpɔ le vevie kple kuxi siwo le eŋu. Dzra ɖo ɖe nya siwo wòabia wò la ŋu ɖoɖo ŋu.\nNɔ Nu Fiamee tso Eŋu Vivivi\nMele be nu fiafia tso dzinukpɔkpɔ ŋu nanye nusi woawɔ zi ɖeka ko o, ele be woayi edzi anɔ nu ƒom tso eŋu vivivi. Mehiã be nàgblɔ eŋuti nyawo katã zi ɖeka ko o. Nya geɖe gbɔgblɔ zi ɖeka awu tsɔtsɔ na ɖevia. Ðeviwo srɔ̃a nu vivivi. Gawu la, anyo be nànɔ dzinukpɔkpɔ ŋu nyawo gblɔm edziedzi. Ne ɖeviawo le tsitsim la, woagate ŋu ase nya bubu geɖewo gɔme nyuie.\nNu bubu aɖe si hã wòle be míanyae nye be ne nyɔnuviwo le tsitsim la, woƒe nɔnɔme ɖe dzinukpɔkpɔ ŋu va trɔna. Ne viwòa va nya nu geɖe tso eƒe dzinukpɔkpɔ ŋu la, nu bubu aɖewo hã agate ŋu anɔ fu ɖem nɛ kokoko. Eyata ehiã be nàyi edzi anɔ nu fiamee, ahanɔ nusiwo gɔme mese o la me ɖem nɛ. Gblɔ nya siwo ko gɔme wòate ŋu ase nyuie kple esiwo hiã la ko.\nWòe Adze Nuƒoƒo tso Eŋuti Gbã\nKe hã nukae nàwɔ ne viwòa medi be yeaɖo dze kpli wò tso dzinukpɔkpɔ ŋu o? Anɔ eme be ɖe medi be yeagblɔ eƒe nyawo na wò o. Ðewohĩ adi be woana mɔ ye vaseɖe esime ye ŋutɔ yedi be yeaƒo nu tso eŋu. Ate ŋu agblɔ kura gɔ̃ hã be yenya nusianu si hiã be yeanya tso eŋu xoxo.\nLe numekuku aɖe si wowɔ tso nyɔnuvi siwo xɔ ƒe 11 ŋu le Amerika la, wo dometɔ geɖe gblɔ be yewodzra ɖo ɖe dzinukpɔkpɔ zi gbãtɔ ŋu nyuie. Ke hã esi wobia wo nya geɖe tso eŋu la, wova de dzesii be, nu ʋɛ aɖewo koe wonya, eye be nyakpakpa siwo amewo gblɔna tso eŋu lae nye nyateƒe si woa ŋutɔwo wobe yewonya tso eŋu. Eyata ne viwòa gblɔ kura gɔ̃ hã be yenya nusianu si hiã be yeanya tso eŋu xoxo la, ehiã kokoko be nàƒo nu tso eŋu nɛ.\nAhiã be wò ŋutɔ nàte dze kpuikpui aɖewo ɖoɖo tso eŋu nɛ ahayi edzi anɔ nu ƒom tso eŋu. Le nyateƒe me la, wò agbanɔamedzie wònye abe dzila ene, be nàƒo nu tso nya sia ŋu. Ne viwòa di alo medi be nàƒo nu tso eŋu na ye ɣemaɣi o hã la, ehiã be nàkpe ɖe eŋu godoo. Ate ŋu adzɔ be nàdo dziku alo nàse le ɖokuiwò me be yemedze afia nui o, gake mègana ta o. Mègatsi dzi o. Emegbe viwòa ava kpɔ ŋudzedze ɖe agbagba siwo katã nèdze be yeakpe ɖe eŋu la ŋu godoo.—g5/06.\n^ mm. 12 Le Japan la, dzilaɖekɛ siwo nye ŋutsuwo ƒe ƒomewo va sɔ gbɔ ŋutɔ le ƒe 2003 me. Le Amerika la, le dzilaɖekɛ ƒome ade ɖesiaɖe me la, ɖeka\nAnyo ŋutɔ be nàdze nu ƒoƒo tso dzinukpɔkpɔ ŋu na viwòa hafi wòate ekpɔkpɔ\nALESI NÀƑO NU TSO ASIÐOÐOANYI ŊU NA VIWÒNYƆNUVI\n❖ Dze agbagba nànya nusi wònya tso eŋu xoxo. Na wòanya nya siwo menye nyateƒe o le nusiwo wònya xoxo la me. Dze agbagba nànya asiɖoɖoanyi ŋu nyateƒenyawo eye nàgblɔ wo nɛ.\n❖ Gblɔ wò ŋutɔ wò nuteƒekpɔkpɔwo nɛ. Ŋku ɖoɖo nusiwo dzɔ ɖe dziwò le wò dzinukpɔkpɔ zi gbãtɔ me dzi, kple egbɔgblɔ na viwòa, ate ŋu akpe ɖe eŋu wòasu te nyuie.\n❖ Gblɔ nya siwo aɖe vi la nɛ. Nyɔnuviwo biana zi geɖe be: “Nukae mawɔ ne mekpɔ dzinu le suku?” “Nukawoe matsɔ akpɔ ɖokuinye gbɔe?” “Aleke mazã woe?”\n❖ Gblɔ nyateƒenyawo wo gɔme nanya se bɔbɔe. Gblɔ nyaa le mɔ aɖe nu be viwòa nate ŋu ase egɔme.\n❖ Ðe mɔ viwòa nayi edzi asrɔ̃ nu tso eŋu. Dze dzeɖoɖo tso dzinukpɔkpɔ ŋu na viwòa gɔme hafi wòate ekpɔkpɔ, eye nàyi edzi anɔ nu ƒom tso eŋu ɣesiaɣi si wòahiã nenema, ne ete ekpɔkpɔ kura gɔ̃ hã.\nSe nu gɔme nɛ. Ðewohĩ viwòa medi be yeagblɔ yeƒe nyawo na wò o\nƉoe Ɖe Amewo Ɖoe Ɖe Amewo Na Viwònyɔnu Nanya Nu tso Asiɖoɖoanyi Ŋu\ng 7/06 axa 18-21


Xɔtudɔ Siwo Dea Bubu Yehowa Ŋu | Mawu Fiaɖuƒe\nXɔtudɔ Siwo Dea Bubu Yehowa Ŋu\nAle si míaƒe xexea me katã ƒe xɔtudɔa le Fiaɖuƒea ƒe nuwo dom ɖe ŋgɔe\n1, 2. (a) Nu ka wɔwɔ ŋue Yehowa subɔlawo kpɔa dzidzɔ ɖo tso blema ke? (b) Nu ka ŋue Yehowa dea asixɔxɔe?\nTSO blema ke la, Yehowa subɔla wɔnuteƒewo tsɔa dzidzɔ tua teƒe siwo ahe kafukafu vɛ na eƒe ŋkɔ. Le kpɔɖeŋu me, Israel viwo tsɔ dzonɔameme kpe asi ɖe avɔgbadɔa tutu ŋu eye wotsɔ woƒe nunɔamesiwo na faa be woatsɔ ado alɔ dɔa.—2 Mose 35:30-35; 36:1, 4-7.\n2 Menye nu siwo wozã tsɔ tu xɔ na Yehowa koŋue dea bubu eŋu o, eye menye nu mawo ŋue wòkpɔa ŋudzedze ɖo wu o. (Mat. 23:16, 17) Nu si koŋ ŋu Yehowa dea asixɔxɔe nye subɔsubɔ si esubɔlawo tsɔna nɛ, si ƒe akpa aɖee nye wo ɖokuiwo tsɔtsɔ na faa kple dzotsɔtsɔ ɖe dɔ ŋu. Nunana siawoe dea bubu eŋu wu ɖe sia ɖe. (2 Mose 35:21; Marko 12:41-44; 1 Tim. 6:17-19) Nyateƒenya vevi aɖee nya sia nye. Nu ka tae? Tadeaguƒe siwo wotuna menɔa anyi ɖaa o. Le kpɔɖeŋu me, avɔgbadɔa kple gbedoxɔa megali egbea o. Togbɔ be tadeaguƒe siawo nu yi gbe aɖe gbe ke hã la, Yehowa meŋlɔ esubɔla wɔnuteƒe siwo kpe asi ɖe etutu ŋu la ƒe dɔwɔwɔwo kple dɔmenyonunanawo be o.—Mixlẽ 1 Korintotɔwo 15:58; Hebritɔwo 6:10.\n3. Nu kawo mee míadzro le ta sia me?\n3 Yehowa subɔla siwo li egbea hã kua kutri geɖe le tadeaguƒewo tutu me. Eye dɔ siwo gbegbe míete ŋu wɔ le míaƒe Fia Yesu Kristo ƒe mɔfiafia te la ɖe dzesi ŋutɔ! Edze ƒãa be Yehowa le yayram ɖe míaƒe agbagbadzedzewo dzi. (Ps. 127:1) Le ta sia me la, míadzro dɔ siawo dometɔ aɖewo kple ale si wodea bubu Yehowa ŋui me. Míase ame siwo kpɔ gome le xɔtudɔ siawo me la dometɔ aɖewo hã ƒe numenyawo.\nFiaɖuƒe Akpatawo Tutu\n4.(a)Nu ka tae wòhiã be woatu tadeaguƒe geɖewo? (b) Nu ka tae woƒo alɔdzedɔwɔƒe aɖewo nu ƒu wozu ɖeka? (Kpɔ aɖaka si nye “ Alɔdzedɔwɔƒewo Tutu—Tɔtrɔ Ðe Hiahiã Siwo Li Ŋu”.)\n4 Abe ale si míekpɔe le Ta 16 me ene la, Yehowa bia tso mía si be míanɔ kpekpem hena tadedeagu. (Heb. 10:25) Míaƒe kpekpewo doa ŋusẽ míaƒe xɔse eye wodea dzo yeye mía me ɖe gbeƒãɖeɖedɔa ŋu. Yehowa yi edzi le tsɔtsɔe dom dɔ sia le ŋkeke mamlɛ siawo me. Esia wɔe be ame akpe alafa geɖewo le zi nyem va eƒe habɔbɔa me ƒe sia ƒe. (Yes. 60:22) Fiaɖuƒea teviwo ƒe dzidziɖedzi sia na wòva hiã be woatu teƒe geɖe siwo woanɔ Biblia srɔ̃gbalẽwo tam le. Ena wòva hiã be woatu tadeaguƒe geɖewo hã.\n5. Nu ka tae ŋkɔ Fiaɖuƒe Akpata sɔ ŋutɔ? (Kpɔ aɖaka si nye “ Kekeli Yeye Sɔlemexɔ”.)\n5 Tso Yehowa ƒe ame siwo li egbea ƒe ŋutinya ƒe gɔmedzedze ke la, Biblia Nusrɔ̃viwo kpɔe be ehiã be kpekpewɔƒe nanɔ yewo ŋutɔ si. Anɔ eme be tadeaguƒe gbãtɔ siwo wotu la dometɔ ɖekae nye esi nɔ West Virginia, U.S.A., si wotu le ƒe 1890 me. Va se ɖe ƒe 1930-awo me la, Yehowa ƒe amewo tu kpekpewɔƒe geɖewo alo dzra wo ɖo, gake ŋkɔ gobii aɖeke meli woyɔna na teƒe siawo o. Ke hã, le ƒe 1935 me la, Nɔviŋutsu Rutherford ɖi tsa yi Hawaii, eye wòwɔ ɖoɖo be woatu kpekpewɔƒe aɖe ɖe teƒe si woɖo be woatu alɔdzedɔwɔƒe yeye hã ɖo. Esi wobia Nɔviŋutsu Rutherford be aleke woayɔ kpekpewɔƒeae hã la, eɖo eŋu be: “Ðe manyo be míayɔe be ‘Fiaɖuƒe Akpata’ oa? Elabe gbeƒãɖeɖe Fiaɖuƒe ŋuti nya nyuiae nye míaƒe dɔ vevitɔ.” (Mat. 24:14) Ŋkɔ sia sɔ ale gbegbe, eye eteƒe medidi o, menye xɔ ma ɖeka koe wozãe na o, ke boŋ eva zu ŋkɔ si woyɔna na teƒe siwo Yehowa ƒe amewo ƒe hamewo wɔa kpekpewo le le xexea me godoo la dometɔ akpa gãtɔ.\nBiblia Nusrɔ̃viwo le Kekeli Yeye sɔlemexɔa ŋkume\nKEKELI YEYE SƆLEMEXƆ\nLE ƑE 1880-awo ƒe nuwuwu lɔƒo la, Baptist sɔlemeha si nɔ West Virginia, le Lookout Toa gbɔ lɔƒo la me tɔ geɖewo va zu Biblia Nusrɔ̃viwo. Biblia Nusrɔ̃vi siawo megadea ha kple Baptist sɔlemehaa o, gake woawo hã wogakpɔtɔ zãa sɔlemexɔa tsɔ wɔa kpekpeawo. Anɔ eme be ƒuƒoƒo eveawo dometɔ si va gbã la zãa teƒea, eye evelia zãnɛ ɖe eyome. Ke hã, le ƒe 1890 me la, nɔviawo dzudzɔ kpekpeawo wɔwɔ le Baptist sɔlemexɔa me eye woawo ŋutɔ wotu woƒe kpekpexɔ.\nAnɔ eme be xɔ mae nye tadeaguƒe gbãtɔ siwo Yehowa ƒe ame siwo li egbea tu la dometɔ ɖeka. Wova nɔ eyɔm be Kekeli Yeye sɔlemexɔ, elabena wobu nyateƒe siwo Biblia Nusrɔ̃viwo fiana la be enye kekeli yeye klẽ ɖe Ŋɔŋlɔawo dzi. Wozã xɔ sia va se ɖe ƒe 1920-awo me. Nɔviŋutsu A. H. Macmillan kple nuƒola mɔzɔla bubu siwo srãa hameawo kpɔ la ƒo nuƒo geɖewo le xɔ sia me, eye woɖe “Xexemewɔwɔ Ƒe Foto-Drama” la hã le eme kpɔ.\n6, 7. Dɔ kae ale si míetua Fiaɖuƒe Akpatawo kaba la wɔna ɖe amewo dzi?\n6 Kaka ƒe 1970-awo naɖo la, hiahiã si li be woatu Fiaɖuƒe Akpata geɖe la va le dzidzim ɖe edzi kabakaba. Eya ta mía nɔvi siwo le United States la to mɔnu nyui aɖe vɛ, si dzi woato atu akpata dzeani siwo sɔ nyuie la le ŋkeke ʋɛ aɖewo ko me. Va se ɖe ƒe 1983 me la, wotu Fiaɖuƒe Akpata siawo ƒomevi 200 aɖewo ɖe United States kple Canada. Be dɔa natsɔ afɔ nyuie la, nɔviawo te nutome xɔtukɔmitiwo ɖoɖo. Xɔtukɔmiti ƒe ɖoɖo sia na dɔa zɔ nyuie ale gbegbe be le ƒe 1986 me la, Dɔdzikpɔhaa da asi ɖe edzi be wòazu ɖoɖo si koŋ dzi woato atu akpatawo le teƒe bubuwo hã, eye kaka ƒe 1987 naɖo la, woɖo Nutome Xɔtukɔmiti 60 ɖe United States. * Va se ɖe ƒe 1992 me la, woɖo Nutome Xɔtukɔmitiwo ɖe Argentina, Australia, France, Germany, Japan, Mexico, South Africa, Spain kple dukɔ bubuwo me. Míalɔ̃ ɖe edzi godoo be ele be míakpe asi ɖe mía nɔvi siwo le kutri kum le Fiaɖuƒe Akpatawo kple Takpexɔwo tum la ŋu, elabena subɔsubɔdɔ kɔkɔe wònye wɔm wole.\n7 Fiaɖuƒe Akpata siawo siwo wotuna le ɣeyiɣi kpui aɖe ko me la zua ɖaseɖiɖi nyui aɖe na nuto siwo me wotu wo le la me tɔwo. Le kpɔɖeŋu me, tanya sia dze le Spain nyadzɔdzɔgbalẽ aɖe ƒe ŋgɔgbekpa dzi be: “Woƒe Xɔse Ho Towo Ða.” Nyadzɔdzɔgbalẽa ƒo nu tso Fiaɖuƒe Akpata siawo tɔgbi si wotu ɖe Martos la ŋu hebia be: “Aleke wòdzɔe be le ɖokuitɔdidi ƒe xexe sia mea, lɔlɔ̃nu faa dɔwɔlawo zɔ mɔ tso [Spain ƒe] nuto vovovowo me va tu akpata sia ɖe Martos eye wotsɔ dzo ɖe dɔa ŋu wɔe kaba, wɔe nyuie, eye wòzɔ ɖe ɖoɖo nu wu ɖe sia ɖe si teƒe míekpɔ kpɔ?” Nyadzɔdzɔgbalẽa yɔ Ðasefo lɔlɔ̃nu faa dɔwɔla siwo tu xɔa la dometɔ ɖeka ƒe nyawo tsɔ ɖo nyabiasea ŋu be: “Míete ŋu wɔa esiawo katã le esi míenye ame siwo Yehowa fiaa nui ta.”\nALƆDZEDƆWƆƑEWO TUTU—TƆTRƆ ÐE HIAHIÃ SIWO LI ŊU\nEsi wonɔ agbalẽtaƒe gbãtɔ tum le Brooklyn, le ƒe 1927 me\nESI Fiaɖuƒegbeƒãɖeɖedɔa va le ta kekem le xexea me katã la, eva hiã be woaɖo alɔdzedɔwɔƒewo ɖe dukɔ vovovowo me. Woɖo gbãtɔ ɖe Britain le ƒe 1900 me; evelia ɖe Germany, le ƒe 1903 me; eye etɔ̃lia ɖe Australia, le ƒe 1904 me. Tsɔ kpe eŋu la, agbalẽwo dɔdɔ hã dzi ɖe edzi kabakaba ale gbegbe be eva hiã be woatu agbalẽtaƒe geɖewo. Wotu agbalẽtaƒe gbãtɔ si nye dziƒoxɔ dzisasrã enyi la ɖe Brooklyn, New York, le ƒe 1927 me. Kaka ƒe 2013 naɖo la, agbalẽtaƒe 15 sɔŋ ye wotaa Bibliawo, agbalẽwo alo magazinewo le.\nPapua New Guinea Betel, si ŋu wokɔ le ƒe 2010 me\nTso ƒe 1970-awo ƒe domedome va se ɖe 1990-awo ƒe gɔmedzedze la, wotu alɔdzedɔwɔƒe yeyewo le dukɔ 60 me. Wokeke alɔdzedɔwɔƒewo ɖe enu le dukɔ 30 bubuwo hã me. Gake le ƒe ʋɛ siwo va yi me la, woƒo alɔdzedɔwɔƒe aɖewo nu ƒu wozu ɖeka. Yehowa Ðasefowo Ƒe Ƒegbalẽ Ƒe 2013 Tɔ ɖe nu me be: “Ŋgɔyiyi siwo wowɔ le nyatakakamɔnuwo kple agbalẽtamɔ̃wo zazã me la wɔe be dɔwɔla geɖe megahiã le alɔdzedɔwɔƒe gã aɖewo o. Esi woɖe dɔwɔlawo dzi kpɔtɔ le alɔdzedɔwɔƒe gãwo azɔ ta la, woɖe nɔvi siwo le subɔsubɔm le alɔdzedɔwɔƒe suewo le dukɔ bubuwo me la yi teƒe mawo. Esia wɔe be Ðasefo kpɔnuteƒe ʋɛ siwo xɔa ŋgɔ le alɔdzedɔwɔƒe aɖewo lae le Biblia fiafia dɔa dzi kpɔm le dukɔ bubuwo me azɔ.”\nXɔtudɔa Wɔwɔ Le Dukɔ Siwo Me Ganyawo Mede Ame Dzi Le O Me\n8. Ðoɖo yeye ka gɔmee Dɔdzikpɔhaa na wodze tso ƒe 1999 me, eye nu ka tae?\n8 Kaka ƒe alafa 20 lia ƒe nuwuwu naɖo la, ame gbogbo aɖewo va Yehowa ƒe habɔbɔa me le dukɔ siwo me nu mede mía nɔviwo dzi le o me. Hame siwo le dukɔ mawo me la wɔ wo tɔ sinua tu kpekpewɔƒe aɖewo. Ke hã, le teƒe aɖewo la, ne wotsɔ Fiaɖuƒe Akpata si mía nɔviwo zãna sɔ kple subɔsubɔha bubuwo ƒe tadedeaguƒewo la, ele tsɛ ale gbegbe be nutoa me tɔwo ɖua fewu le nɔviawo ŋu eye womedina be yewoade ha kpli wo o. Gake tso ƒe 1999 me la, Dɔdzikpɔhaa wɔ ɖoɖo aɖe be woato edzi atu Fiaɖuƒe Akpata nyui geɖewo le dukɔ madeŋgɔwo hã me. Wozãa ga siwo nɔviwo dzɔ le dukɔ deŋgɔwo me la tsɔ kpea asi ɖe xɔ siawo tutu ŋu ale be woƒe “nu siwo sɔ gbɔ tsi edzi la, naxɔ ɖe wo [nɔviwo] tɔ ƒe mademade teƒe.” (Mixlẽ 2 Korintotɔwo 8:13-15.) Eye mía nɔviŋutsu kple nɔvinyɔnuwo tsɔa wo ɖokuiwo nana faa be yewoakpe asi ɖe dɔ sia ŋu le dukɔ bubuwo me.\n9. Hiahiã kae dze abe egbɔ manya kpɔ o ene, gake aleke wole hiahiã ma gbɔ kpɔmee?\n9 Gbã la, ɖeko wòdze abe hiahiã si gbegbe li la gbɔ manya kpɔ o ene. Wona nyatakaka le ƒe 2001 me be Fiaɖuƒe Akpata 18,300 kple edzivɔwo hiã le dukɔ madeŋgɔ 88 me. Gake le Mawu ƒe gbɔgbɔa kple míaƒe Fia Yesu Kristo ƒe kpekpeɖeŋu me la, naneke mate ŋu awu wɔwɔ o. (Mat. 19:26) Le ƒe 15 ko me, tso ƒe 1999 va ɖo ƒe 2013 me la, Mawu ƒe amewo to ɖoɖo yeyea dzi tu Fiaɖuƒe Akpata 26,849 sɔŋ. * Esi Yehowa yi edzi le yayram ɖe gbeƒãɖeɖedɔa dzi ta la, va se ɖe ƒe 2013 me la, egahiã be woatu Fiaɖuƒe Akpata 6,500 aɖewo le dukɔ madeŋgɔwo me, eye va se ɖe fifia, alafa geɖewo hiãna ƒe sia ƒe.\nFiaɖuƒe Akpatawo tutu le dukɔ siwo me ganyawo mede ame dzi le o me mele bɔbɔe o\n10-12. Aleke Fiaɖuƒe Akpatawo tutu nana amewo dea bubu Yehowa ƒe ŋkɔ ŋui?\n10 Aleke Fiaɖuƒe Akpata yeye siawo dea bubu Yehowa ƒe ŋkɔ ŋui? Zimbabwe alɔdzedɔwɔƒea ka nya ta be: “Zi geɖe la, ne wonya tu Fiaɖuƒe Akpata yeye aɖe ko la, kpekpea valawo ƒe xexlẽme dzina ɖe edzi zi gbɔ zi eve le ɣleti ɖeka pɛ ko me.” Le dukɔ geɖe me la, edze abe ɖetsɔlemetɔwo hena ɖe megbe na kpekpeawo vava ene va se ɖe esime wokpɔe be tadeaguƒe nyui aɖe su mía si. Eya ta kaka woatu Fiaɖuƒe Akpata aɖe ko la, eteƒe medidina hafi wòyɔna o, eye wògahiãna be woatu bubu. Gake menye akpataa ƒe dzedzeme ɖeɖe koe hea amewo vaa Yehowa gbɔ o. Kristotɔwo ƒe lɔlɔ̃ akuakua si nɔviwo ɖena fiana le xɔ siawo tuɣi hã nana susu nyui va sua amewo si ɖe Yehowa ƒe habɔbɔa ŋu. Mina míadzro eƒe kpɔɖeŋu ʋɛ aɖewo me kpɔ.\n11 Indonesia. Esi ŋutsu aɖe si nɔ ŋku lém ɖe Fiaɖuƒe Akpata aɖe tutu ŋu va de dzesii be lɔlɔ̃nu faa dɔwɔlawo sɔŋ ye le dɔa wɔm la, egblɔ be: “Miawo ya mieto vovo kura! Togbɔ be womexea fe na mi o hã la, mekpɔ ale si mia dometɔ ɖe sia ɖe tsɔ dzidzɔ le dɔa wɔm tso dzi blibo mee. Nyemeka ɖe edzi be subɔsubɔha aɖeke gali, si le abe miawo ene o!”\n12 Ukraine. Nyɔnu aɖe si va toa afi si wonɔ Fiaɖuƒe Akpata aɖe tum le gbe sia gbe la ŋutɔ ƒo nya ta be Yehowa Ðasefowo kokokoe anya nɔ xɔa tum eye be Fiaɖuƒe Akpatae wòanye. Egblɔ be: “Nɔvinyenyɔnu nye Ðasefo eye eyae ƒo nu tso Yehowa Ðasefowo ŋu mese zi gbãtɔ. Esi melé ŋku ɖe ale si wonɔ xɔtudɔa wɔm ŋu la, metso nya me be nye hã mazu gbɔgbɔmeƒome nyui sia me tɔ. Mekpɔ ale si woɖe lɔlɔ̃ fia wo nɔewoe le dɔa wɔɣi.” Nyɔnu sia lɔ̃ wosrɔ̃ Biblia kplii eye wòxɔ nyɔnyrɔ le ƒe 2010 me.\n13, 14. (a) Nu kae nèsrɔ̃ tso ale si atsu kple asi aɖe wɔ nu esi wolé ŋku ɖe Fiaɖuƒe Akpata aɖe tutu ŋu la me? (b) Nu kae nàte ŋu awɔ atsɔ ana be miaƒe tadeaguƒea nade bubu Yehowa ƒe ŋkɔ ŋu?\n13 Argentina. Atsu kple asi aɖe te ɖe nɔviŋutsu si nɔ Fiaɖuƒe Akpata aɖe tutu dzi kpɔm la ŋu. Srɔ̃ŋutsua gblɔ be: “Míenɔ ŋku lém ɖe mia ŋu esi mienɔ xɔa tum, eye . . . míeɖoe be míava srɔ̃ nu tso Mawu ŋu le teƒe sia.” Azɔ ebia be: “Nu kae míawɔ be míadze ava kpekpe le afi sia?” Esi wodoe ɖe atsu kple asia gbɔ be woasrɔ̃ Biblia kpli wo la, wogblɔ be ne woalɔ̃ be ƒome bliboa nakpɔ gome le nusɔsrɔ̃a me la, ke yewoada asi ɖe edzi. Nɔviawo tsɔ dzidzɔ lɔ̃ ɖe woƒe susua dzi.\n14 Ne mɔnukpɔkpɔ mesu asiwò nèkpe asi ɖe Fiaɖuƒe Akpata si me nèdea kpekpe le fifia tutu ŋu o hã la, nu geɖe li nàte ŋu awɔ atsɔ akpe asi ɖe eŋu be miaƒe tadeaguƒea nade bubu Yehowa ƒe ŋkɔ ŋu. Le kpɔɖeŋu me, àte ŋu atsɔ dzonɔameme anɔ wò Biblia nusrɔ̃viwo, ame siwo nèɖea gbeƒã na edziedzi, kple ɖetsɔlemetɔ bubuwo kpem be woava kpekpeawo le Fiaɖuƒe Akpataa me. Àte ŋu akpe asi ɖe miaƒe tadeaguƒea dzadzraɖo kple beléle nɛ hã ŋu. Ne èwɔ ɖoɖo nyuie la, àte ŋu adzɔ nu hã atsɔ akpe asi ɖe beléle na miaƒe Fiaɖuƒe Akpataa alo akpata siawo tutu le xexea ƒe teƒe bubuwo ŋu. (Mixlẽ 1 Korintotɔwo 16:2.) Esiawo katã wɔa akpa vevi aɖe le Yehowa ƒe ŋkɔa kafukafu me.\nDɔwɔla Siwo ‘Tsɔ Wo Ðokuiwo Na Faa’\n15-17. (a) Ame kawoe wɔa xɔtudɔawo ƒe akpa gãtɔ? (b) Nu kae nèsrɔ̃ tso nya siwo atsu kple asi siwo kpɔa gome le dukɔwo dome xɔtudɔwo me gblɔ la me?\n15 Nɔviŋutsu kple nɔvinyɔnu siwo le nuto siwo me wole Fiaɖuƒe Akpata alo Takpexɔ aɖe tum le me koŋue wɔa dɔa ƒe akpa gãtɔ. Gake zi geɖe la, nɔviŋutsu kple nɔvinyɔnu siwo nya nu tso xɔtutu ŋu nyuie hã tsoa duta va kpea asi ɖe wo ŋu. Lɔlɔ̃nu faa dɔwɔla siawo siwo tso duta la dometɔ aɖewo trɔa asi le woƒe ɖoɖowo ŋu be yewoava kpe asi ɖe dɔa ŋu hena kwasiɖa ʋɛ aɖewo. Bubuwo hã tsɔ wo ɖokuiwo na be yewoawɔ dɔ sia hena ƒe geɖe, eye woɖea wo yia dukɔ vovovowo me.\nTimo kple Lina Lappalainen (Kpɔ memama 16)\n16 Kuxi geɖewo dzea ŋgɔ dukɔwo dome xɔtudɔwɔla siawo, gake wokpɔa yayra geɖe hã. Le kpɔɖeŋu me, Timo kple Lina wokpe asi ɖe Fiaɖuƒe Akpatawo, Takpexɔwo, kple alɔdzedɔwɔƒewo tutu ŋu le Asia, Europa, kple Dziehe Amerika. Timo gblɔ be: “Le ƒe 30 siwo va yi me la, woɖenam yia dukɔ bubu me ƒe eve ɖe sia ɖe le mama dedie nu.” Lina si nye Timo srɔ̃nyɔnu ƒe 25 ye nye esia la gblɔ be: “Nye kple Timo míewɔ dɔ le dukɔ vovovo ewo me. Ehiã be manɔ tɔtrɔm ɖe nuɖuɖu yeyewo, yamenutome yeyewo, gbegbɔgblɔ yeyewo, gbeƒãɖeɖe le anyigbamama yeyewo me, kple xɔlɔ̃ yeyewo dzedze ŋu; esiawo katã bia ɣeyiɣi kple agbagbadzedze geɖe.” * Ðe wokpɔ viɖe aɖe tso kutrikuku siawo katã mea? Lina gblɔ be: “Míekpɔ yayra geɖe tso míaƒe agbagbadzedzewo me. Mía nɔvi Kristotɔwo ƒe lɔlɔ̃ kple dɔmenyo ɖea vi na mí le mɔ geɖe nu, eye míekpɔe be Yehowa léa be na mí lɔlɔ̃tɔe. Ŋugbe si Yesu do na eƒe nusrɔ̃lawo le Marko 10:29, 30 hã va eme na mí. Míexɔ teƒeɖoɖo teƒe alafawo, elabena gbɔgbɔ me nɔviŋutsuwo, nɔvinyɔnuwo, kple dada geɖewo su mía si.” Timo gblɔ be: “Dzidzɔ gã aɖee wònye na mí be míazã míaƒe ŋutetewo atsɔ akpe asi ɖe Fia la ƒe nunɔamesiwo dzidzi ɖe edzi ŋu, si nye dɔ si ŋu asixɔxɔ gãtɔ kekeake le.”\n17 Darren kple Sarah, siwo kpe asi ɖe xɔtudɔwo ŋu le Afrika, Asia, Titina Amerika, Europa, Anyiehe Amerika, kple Anyiehe Pasifik nutowo me hã se le wo ɖokuiwo me be yayra siwo yewokpɔ la ƒo nu siwo yewotsɔ sa vɔe la ta sãsãsã. Togbɔ be wodo go kuxi aɖewo hã la, Darren gblɔ be: “Mɔnukpɔkpɔ gã aɖee wònye na mí be míawɔ dɔ kple mía nɔviwo le xexea ƒe teƒe vovovowo. Ena míekpɔe be lɔlɔ̃ si le Yehowa ƒe amewo si na eyama la bla wo ɖekae le xexea me godoo abe ale si wotɔa dzonu ɖe ka ŋui ene.” Sarah gblɔ be: “Mesrɔ̃ nu geɖe tso nɔviŋutsu kple nɔvinyɔnu siwo ƒe dekɔnuwo to vovo na mía tɔ la gbɔ! Nu siwo gbegbe wotsɔ sa vɔe hafi le Yehowa subɔm la ʋãm be nye hã mayi edzi atsɔ nye ŋutete katã asubɔe.”\n18. Alekee nyagblɔɖi si le Psalmo 110:1-3 la le eme vam?\n18 Fia David gblɔe ɖi be togbɔ be Mawu Fiaɖuƒea teviwo ato kuxi aɖewo me hã la, ‘woatsɔ wo ɖokuiwo ana faa’ be yewoado Fiaɖuƒea ƒe nuwo ɖe ŋgɔ. (Mixlẽ Psalmo 110:1-3.) Ame siwo katã kpɔa gome le dɔ siwo doa Fiaɖuƒea ƒe nuwo ɖe ŋgɔ me la le akpa aɖe wɔm le nyagblɔɖi sia me vava me. (1 Kor. 3:9) Alɔdzedɔwɔƒe geɖe, Takpexɔ alafa geɖe, kple Fiaɖuƒe Akpata akpe geɖe siwo wotu le xexea me godoo la nye kpeɖodzi sẽŋu be nu ŋutɔŋutɔe Mawu Fiaɖuƒea nye eye be ele dzi ɖum fifia vavã. Mɔnukpɔkpɔ gã ka gbegbee nye esi wònye na mí be míakpɔ gome le míaƒe Fia Yesu Kristo ƒe dɔwo wɔwɔ me atsɔ ade bubu si Yehowa dze na vevie la eŋu!\n^ mm. 6 Le ƒe 2013 me la, lɔlɔ̃nu faa dɔwɔla siwo wu 230,000 dzie woda asi ɖo be woawɔ dɔ le Nutome Xɔtukɔmiti 132 siwo le United States la me. Le dukɔ ma me la, kɔmiti siawo xɔa ŋgɔ na Fiaɖuƒe Akpata yeye 75 kloe tutu eye wokpea asi ɖe akpata 900 kloe dzadzraɖo ŋu ƒe sia ƒe.\n^ mm. 9 Fiaɖuƒe Akpata gbogbo siwo wotu le dukɔ siwo me ɖoɖo sia mele o ya ƒe xexlẽme mekpe ɖe esia ŋu o.\n^ mm. 16 Togbɔ be dukɔwo dome xɔtudɔwɔlawo zãa woƒe ɣeyiɣi akpa gãtɔ ɖe xɔtudɔwo ŋu hã la, woyia gbeadzi kple nɔvi siwo le hame siwo me woda wo ɖo la me le kwasiɖanuwuwuwo kple fiẽsiwo me.\nNu ka tae míetua kpekpewɔƒewo kple alɔdzedɔwɔƒewo?\nAleke míaƒe xɔtudɔwo dea bubu Yehowa ŋui?\nNu kawoe nàte ŋu awɔ atsɔ akpe asi ɖe tadeaguƒewo tutu kple beléle na wo ŋu?\nYehowa Ðasefowo Le Tadeaguƒewo Tum Le Xexea Me Godoo\nYehowa Ðasefowo nye dukɔ wɔɖeka si ɖua dekɔnuwo, dukɔwo kple gbegbɔgblɔwo ƒe vovototo ƒe kuxiwo dzi hetua Fiaɖuƒe Akpatawo kple tadeaguƒe bubuwo hena Yehowa ƒe kafukafu.\nFiaɖuƒe Akpatawo Tutu Le Nuto Saɖeagawo Me


JW Nyakakadɔwɔƒea Ƒe Video Ƒotsiãɖenuwo Kpɔkpɔ Le Roku Dzi | Edzinuwo Kple Kpekpeɖeŋu\nJW Nyakakadɔwɔƒea ƒe akpa si nye Video Ƒotsiãɖenuwo wɔa dɔ abe television-dɔwɔƒe ene, videowo ƒe hatsotso vovovowo le edzi. Ne èdi be yeanɔ asi trɔm le videowo ŋu ne yele wo ƒom (si fia be nàkpɔ video aɖe tso eƒe gɔmedzedze, ayi megbe, ayi ŋgɔ, alo atɔe sẽe) la, ke yi akpa si nye Video Si Nèdi.\nZɔ ɖe mɔfiame siawo dzi ne JW Nyakakadɔwɔƒe dzi video ƒotsiãɖenuwo kpɔkpɔ le Roku dzi nàɖe vi gbogbotɔ na wò:\nKpɔ Video Ƒotsiãɖenuwo\nTia Hatsotso Bubu\nZi Video Ƒotsiãɖenuwo dzi le JW Nyakakadɔwɔƒe ƒe gɔmedzeƒea ne nàkpɔ videowo ƒe hatsotso vovovo siwo li.\nZã Yi Megbe kple Yi Ŋgɔgbe ƒe dzesi siwo le wò Roku-ʋunua dzi nàkpɔ hatsotso vovovo siwo li. Hatsotso si dzi nutianua le la adze le domedome, eƒe ŋkɔ kple nyatakaka ʋɛ aɖewo akpe ɖe eŋu. Zi OK ƒe dzesia dzi ne wòatia hatsotso si nèdi.\nNe videoa le ʋuʋum la, hatsotsoa ƒe ŋkɔ kple video siwo le ʋuʋum ƒe gbãtɔ kple etɔ̃ siwo kplɔe ɖo ƒe ŋkɔ adze le nyatakakaɖakavi aɖe me.\nAɖaŋuɖoɖo: Ne videoawo ʋu vɔ, eye nèdi be nyatakakaɖakavia nabu la, ke zi aŋutrɔvi Yimiame si le wò Roku-ʋunua dzi.\nNe èle video ƒotsiãɖenuwo ƒe hatsotso aɖe kpɔm la, àte ŋu ato mɔ eve dzi ayi hatsotso bubu dzi:\nYi hatsotsowo tiaƒe\nZi aŋutrɔvi Yimiame alo Yi Megbe ƒe dzesia dzi ne wòatrɔ ayi hatsotsowo tiaƒea. Zã aŋutrɔvi Yimiame kple aŋutrɔvi Yiɖusime nàtsɔ akpɔ hatsotso vovovo siwo li. Zi OK dzi nàtia hatsotso si nèdi.\nYi hatsotso bubu dzi\nNe èle video siwo le hatsotso aɖe me kpɔm la, àte ŋu ayi hatsotso bubu dzi, àte ŋu azi aŋutrɔvi Yidzi alo aŋutrɔvi Yianyime dzi nàtsɔ aʋu hatsotso si kplɔe ɖo alo esi do ŋgɔ. Ne videoa le ʋuʋum la, hatsotsoa ƒe ŋkɔ kple videoa ƒe ŋkɔ dzena le nyatakakaɖakavi aɖe me. Zi aŋutrɔvi Yidzi alo aŋutrɔvi Yianyime dzi nàtsɔ ayi hatsotso bubu dzi alo nàlala be videoa nàʋu.\nNe èle video ƒotsiãɖenu siwo le hatsotso aɖe me kpɔm la, àte ŋu azi aŋutrɔvi Yiɖusime dzi ale be nyatakakaɖakavia nadze.\nLe nyatakakaɖakavia me la, hatsotsoa ƒe ŋkɔ kple video si ʋu ƒe ŋkɔ kpakple etɔ̃ siwo kplɔe ɖo ƒe ŋkɔwo adze. Nu eve siwo gbɔna hã dzena: Ƒoe Tso Gɔmedzedzea kple Ƒoe Emenyawo Hã Nadze. Zi aŋutrɔvi Yidzi alo aŋutrɔvi Yianyime dzi nàtsɔ atia nu si nèdi. Zi OK dzi ne wòadze ƒoƒo gɔme.\nƑoe Tso Gɔmedzedzea: Tia esia ne nàkpɔ video siwo le akpa si nye Video Si Nèdi. Le afi ma la, àte ŋu aƒo videoa tso gɔmedzedze, atɔe sẽe, ayi megbe alo ayi ŋgɔgbe.\nƑoe Emenyawo Hã Nadze: Tia esia ale be ne video gbãtɔa de asi ƒoƒo me la, emenyawo hã nanɔ dzedzem, eye wòana be video siwo katã le akpa si nye Video Ƒotsiãɖenuwo kple Video Si Nèdi la me nyawo nanɔ dzedzem (ne tiatia ƒe mɔnu sia li). Ne èdi be yeatiae be videoawo me nyawo megadze o la, tia Ƒoe Emenyawo Megadze O le nyatakakaɖakavia me. (De Dzesii: Ne wowɔ Emenyawo ƒe ɖoɖo kpe ɖe video si ʋu la ŋu koe tiatia sia adze.)\nNe èdi be nyatakakaɖakavia netu la, zi aŋutrɔvi Yimiame alo aŋutrɔvi Yiɖusime alo Yi Megbe ƒe dzesia dzi.


Mateo 15 | Biblia Le Internet Dzi | Xexe Yeye Gɔmeɖeɖe (1984)\n15 Eye Farisitɔwo kple agbalẽfialawo tso Yerusalem va Yesu gbɔ va gblɔ be: 2 “Nu ka tae wò nusrɔ̃lawo mezɔna ɖe blematɔwo ƒe kɔnyinyi la nu o? Le kpɔɖeŋu me, ne wole nu ɖu ge la, womeklɔa asi o.” 3 Eɖo eŋu na wo gblɔ be: “Nu ka tae miawo hã miedaa Mawu ƒe se la dzi le miaƒe kɔnyinyi la ta? 4 Le kpɔɖeŋu me, Mawu gblɔ be, ‘Bu fofowò kple dawò,’ eye be, ‘Ame si dzua fofoa alo dadaa la dze ku.’ 5 Gake miawo ya miegblɔna be: ‘Ame sia ame si gblɔ na fofoa alo dadaa be: “Nu si le asinye, si me nàkpɔ viɖe le tso gbɔnye hafi la, zu nunana si metsɔ ɖe adzɔgbe na Mawu” la, 6 mele be wòabu fofoa kura o.’ Eye aleae miena Mawu ƒe nya la zu dzodzro le miaƒe kɔnyinyi la ta. 7 Alakpanuwɔlawo, Yesaya gblɔ nya ɖi nyuie le mia ŋuti, esime wògblɔ be, 8 ‘Dukɔ sia le buyem kple woƒe nuyiwo, gake woƒe dzi te ɖa xaa tso gbɔnye. 9 Dzodzroe woyi edzi le ta dem agu nam, elabena nufiafia siwo nye amegbetɔwo ƒe sededewoe wofiana.’” 10 Eye wòyɔ ameha la va eɖokui gbɔ hegblɔ na wo be: “Miɖo to, ne miase egɔme: 11 Menye nu si yia ame ƒe nu me ye nana wòzua ame makɔmakɔ o; ke boŋ nu si doa go tso eƒe nu me ye nana wòzua ame makɔmakɔ.” 12 Eye nusrɔ̃lawo va gblɔ nɛ be: “Ènya be esi Farisitɔwo se nya si nègblɔ la, ezu nukikli na woa?” 13 Eɖo eŋu gblɔ be: “Ati sia ati si Fofonye si le dziƒo medo o la, woahoe. 14 Miɖe asi le wo ŋu. Mɔfiala ŋkuagbãtɔwoe wonye. Ke ne ŋkuagbãtɔ le mɔ fiam ŋkuagbãtɔ la, woa kple eve la siaa woage adze do me.” 15 Petro ɖo eŋu nɛ be: “Ðe kpɔɖeŋua gɔme na mí.” 16 Eye wògblɔ be: “Ke miawo hã miese nya siawo gɔme haɖe oa? 17 Ðe mienya be nu sia nu si yia nu me la toa dɔkaviwo me, eye wodenɛ le nugodo oa? 18 Gake nu siwo doa go tso nu me la, woawoe doa go tso dzi la me, eye nu mawoe nana ame zua ame makɔmakɔ. 19 Le kpɔɖeŋu me, dzi mee susu vɔ̃wo bubu, amewuwuwo, ahasiwɔwɔwo, agbe gbegblẽ nɔnɔwo, fififiwo, aʋatsoɖaseɖiɖiwo, busunyagbɔgblɔwo doa go tso. 20 Esiawoe nye nu siwo nana ame zua ame makɔmakɔ; ke be woaɖu nu asi maklɔmaklɔe la menana ame zua ame makɔmakɔ o.” 21 Esi Yesu dzo le afi ma la, eyi Tiro kple Zidon nutowo me. 22 Eye kpɔ ɖa! Nyɔnu aɖe si nye Foiniketɔ tso nuto mawo me la va hedo ɣli gblɔ be: “Aƒetɔ, David Vi, kpɔ nublanui nam. Gbɔgbɔ vɔ̃wo le fu ɖem na vinyenyɔnuvi vevie.” 23 Gake megblɔ nya aɖeke tsɔ ɖo eŋu nɛ o. Eya ta eƒe nusrɔ̃lawo va hete kukuɖeɖe nɛ be: “Na wòadzo; elabena ele ɣli dom le mía yome.” 24 Eɖo eŋu gblɔ be: “Womedɔm ɖe ame bubu aɖeke gbɔ o, negbe ɖe Israel ƒe me alẽ búbuawo gbɔ ko.” 25 Esi nyɔnua va la, ebɔbɔ nɛ gblɔ be: “Aƒetɔ, kpe ɖe ŋunye!” 26 Eɖo eŋu nɛ gblɔ be: “Mesɔ be woatsɔ ɖeviwo ƒe nuɖuɖu aƒu gbe ɖo ɖe avuviwo o.” 27 Egblɔ be: “Aƒetɔ, ele nenema baa; ke hã, avuviwo ɖua nuɖuɖu wuwlui siwo duduna tso woƒe aƒetɔwo ƒe kplɔ̃ dzi.” 28 Eye Yesu ɖo eŋu nɛ gblɔ be: “Oo, nyɔnu, wò xɔse la lolo; neva eme na wò abe ale si nèdi ene.” Eye vianyɔnuvi la haya tso gaƒoƒo ma dzi. 29 Esi Yesu dzo le afi ma la, eva teƒe aɖe si gogo Galilea ƒua, eye esi wòyi to la dzi vɔ la, ebɔbɔ nɔ anyi ɖe afi ma. 30 Eye ameha gã aɖewo va egbɔ, eye wokplɔ atatututɔwo, nuwɔametɔwo, ŋkuagbãtɔwo, mumuwo, kple dɔ bubu ƒomevi lélawo ɖe asi, eye ɖeko wòle abe ɖe wotsɔ wo nɔ gbe ƒum ɖe eƒe afɔ nu ene, eye wòda dɔ na wo; 31 ale be ameha la ƒe mo wɔ yaa esi wokpɔ mumuwo nɔ nu ƒom, atatututɔwo nɔ zɔzɔm, eye ŋkuagbãtɔwo nɔ nu kpɔm; eye wodo Israel ƒe Mawu la ɖe dzi. 32 Gake Yesu yɔ eƒe nusrɔ̃lawo va eɖokui gbɔ hegblɔ na wo be: “Ameha la ƒe nu le nublanui wɔm nam, elabena ŋkeke etɔ̃ sɔŋ ye nye esia wole gbɔnye, eye naneke mele wo si woaɖu o; eye nyemedi be maɖe asi le wo ŋu woadzo dɔme ɣeɣi o. Ðewohĩ akpo ava tso wo le mɔ dzi.” 33 Gake nusrɔ̃lawo gblɔ nɛ be: “Afi kae míakpɔ abolo geɖe atsoe le gbedadaƒo afi sia na ame gbogbo siawo, ne woaɖu aɖi ƒo?” 34 Eye Yesu gblɔ na wo be: “Abolo nenie le mia si?” Woɖo eŋu be: “Wo ame adre, kple tɔmelã ʋɛ aɖewo.” 35 Eye esi wògblɔ na ameha la be woabɔbɔ anɔ anyi ɖe anyigba vɔ la, 36 etsɔ abolo adreawo kple tɔmelãawo, eye esi wòda akpe vɔ la, eŋe wo me, eye wòte wo mama na eƒe nusrɔ̃lawo, eye nusrɔ̃lawo hã ma wo na amehaawo. 37 Eye wo katã woɖu nu ɖi ƒo, eye wofɔ kakɛ siwo susɔ la, wode kusi gã adre. 38 Evɔ ŋutsu siwo ɖu nua la nɔ ame akpe ene, nyɔnuwo kple ɖevi suewo ya mele eme o. 39 Mlɔeba esi wòɖe asi le amehaawo ŋu vɔ la, eɖo tɔdziʋu la, eye wòva Magadan nutoawo me.


Hebritɔwo 8 - Holy Bible [Ewe Bible 1913] - (Heb 8)\nKe nya, siwo miegblɔ la, ƒe emenya gãtɔ enye esi. Nunɔlagã sia tɔgbe le mia si, amesi bɔbɔ nɔ anyi ɖe gãnyenye fiazikpui la ƒe nuɖusi me le dziƒowo,\namesi nye kɔkɔeƒe kple agbadɔ vavã, si Mawu ŋutɔ tu, eye menye amee tui o la, ƒe subɔla.\nElabena woɖo nunɔlagã sia nunɔlagã, bena wòatsɔ nunanawo kple numemewo ana; eyata ele vevie bena, nane nanɔ nunɔlagã sia hã si be, wòatsɔ ana.\nAzɔ la ne enɔ anyigba dzi la, mele nunɔla nye ge kura o; elabena nunɔlawo li, amesiwo tsɔa nunanawo vanɛ le se la nu,\nnenem me siawo subɔa nusiwo nye dziƒonuwo ƒe kpɔɖeŋu kple vɔvɔli, abe alesi Mawu ɖee fia Mose, esime wòle agbadɔ la wɔ ge la ene; elabena egblɔ be: „Kpɔ dzi, be nawɔ nuwo katã ɖe nɔnɔme, si wofiã wo le toa dzi la nu.“\nKe azɔ la subɔsubɔ, si nyo wu sã la, su esi, abe alesi wònye nubabla, si nyo wu, eye woɖoe anyi ɖe ŋugbedodo, siwo nyo wu la, dzi la ƒe avuléla ene.\nElabena ɖe vodada mele nubabla gbãtɔ ma ŋu o la, anye ne womedi nɔƒe na evelia o.\nElabena eka ŋku me na wo gblɔ be: „Kpɔ ɖa, Yehowa gblɔ bena: Ŋkekewo li gbɔna, eye mabia nu yeye kple Israel ƒe aƒe kpakple Yuda ƒe aƒe la,\nmenye ɖe nu, si mebia kple wo fofowo le gbesigbe melé woƒe alɔnu hekplɔ wo tso Egipte-nyigba dzi la nu o, elabena woawo menɔ nye nubabla me o, eye nye hã nyemele be na wo o, Yehowa ye gblɔe.\nElabena esia nye nu, si mabia kple Israel ƒe aƒe la le ŋkeke siawo megbe, Yehowa ye gblɔe: Matsɔ nye seawo ade woƒe ta me, eye maŋlɔ wo ɖe woƒe dziwo me, eye manye Mawu na wo, eye woawo nanye nye dukɔ.\nEye wo dome amea ɖeke magafia nu xɔlɔ̃via kple nɔvia agble be: „Dzesi Yehowa“ o; elabena wo katã woanyam tso woƒe ɖeviwo dzi vaseɖe tsitsiawo dzi.\nElabena mave woƒe madzɔmadzɔnyenyewo nu, eye nyemagado ŋu woƒe nuvɔ̃wo kple woƒe vodadawo o.“\nLe esime wògblɔ be: „Nu yeye“ la, ena gbãtɔ do xoxo; ke nusi ɖo xoxo, eye wòtsi ŋutɔ la, te ɖe gbegblẽ ŋu.


Amekawoe Nye Anabaptisttɔwo?\nGbetakpɔxɔ—Tata Si Míesrɔ̃na | June 15, 2004\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Venda Vietnamese\nƔESIAƔI kloe si amedzrowo ɖi tsa yi Münster dugã si le Westphalia, Germany me zi gbãtɔ la, wotɔna henɔa xadza etɔ̃ aɖe siwo wotsɔ ga wɔe si wotsɔ ku ɖe sɔlemexɔ kɔkɔ aɖe tame la kpɔm. Esusɔ ɣeyiɣi ʋɛ aɖe ko xadza mawo ƒe afima nɔnɔ nade ƒe 500. Tsã la, ŋutsu etɔ̃ aɖewo siwo wowɔ funyafunyae le dutoƒo hewu la ƒe ŋutilã kukuawoe wotsɔ de wo me. Ŋutsu etɔ̃ siawo nye Anabaptisttɔwo eye xadzaawo nye woƒe fiaɖuƒea ƒe ŋkuɖodzinu.\nAmekawoe nye Anabaptisttɔwo? Aleke ƒuƒoƒo sia wɔ dze egɔmee? Nukawoe nye woƒe nufiafia veviwo? Nukatae wowu ŋutsuawo ɖo? Eye ƒomedodo kae le xadza etɔ̃awo kple fiaɖuƒea dome?\nSɔlemeha la Ðɔɖɔɖo—Aleke Woawɔe?\nLe ƒe alafa 15 lia ƒe nuwuwu kple le ƒe alafa 16 lia ƒe gɔmedzeɣi la, ame geɖe wu va nɔ ɖeklemi ɖem Roma Katoliko Ha la kple hakplɔlawo. Nufitifitiwɔwɔ kple agbegbegblẽnɔnɔ va xɔ aƒe ɖe sɔlemeha la me; eyata ame geɖe se le wo ɖokui me be ɖɔɖɔɖo gã aɖewo wɔwɔ hiã. Le ƒe 1517 me la, Martin Luther bia be woawɔ ɖɔɖɔɖo, eye esi ame bubuwo hã va de nu nyaʋiʋlia me ta la, Protestanttɔwo ƒe Ðɔɖɔɖoa dze egɔme vɔ keŋkeŋ koe nye ma.\nGake ɖoɖo nyui si dzi woazɔ ɖo le nusi wòle be woawɔ alo alesi gbegbe woatrɔ nuwoe ŋu menɔ ɖɔɖɔɖowɔlaawo si o. Ame geɖe va de dzesii be ele be woawɔ ɖe Biblia me nyawo dzi le subɔsubɔnyawo me. Ke hã, alesi ɖɔɖɔɖowɔla siawo dometɔ ɖesiaɖe se Biblia gɔmee to vovo na wo nɔewo gɔ̃ hã. Ewɔ na wo dometɔ aɖewo be Ðɔɖɔɖoa wɔwɔ mele tsɔtsɔm o. Ðɔɖɔɖowɔla siawo dometɔ aɖewoe va ɖo Anabaptist ƒuƒoƒoa.\nHans-Jürgen Goertz ŋlɔ ɖe eƒe agbalẽ Die Täufer—Geschichte und Deutung me be: “Ne míagblɔe ŋutɔŋutɔ la, menye baptist ƒuƒoƒo ɖeka koe nɔ anyi o; ke geɖewoe.” Le kpɔɖeŋu me, le ƒe 1521 me la, ŋutsu ene siwo woyɔna be Zwickau nyagblɔɖilawo na Anabaptist nufiafiawo kaka ɖe Wittenberg dua me katã. Eye le ƒe 1525 me la, woɖo Anabaptisttɔwo ƒe ƒuƒoƒo bubu aɖe le Zurich, Switzerland. Woɖo Anabaptisttɔwo ƒe ƒuƒoƒo aɖewo hã le Moravia—si woyɔna fifia be Czech Republic—kple le Netherlands.\nNyɔnyrɔnana—Vidzĩwo loo alo Ame Tsitsiwo?\nAnabaptist ƒuƒoƒo akpa gãtɔ melolo o, eye zi geɖe la, hameviawo nye ŋutifafamewo. Le nyateƒe me la, hameviawo meɣla woƒe dzixɔsewo o; woɖe gbeƒã na ame bubuwo. Woŋlɔ Anabaptisttɔwo ƒe dzixɔse ŋuti nufiafia veviwo ɖe agbalẽ si nye Schleitheim Xɔsemeʋuʋu la me le ƒe 1527 me. Nusiwo le eme dometɔ aɖewoe nye be womewɔa asrafodɔ o, woɖe wo ɖokui ɖa tso xexea me ŋu, eye woɖe nugbegblẽwɔlawo ɖa le wo ɖokui dome. Gake nusi ɖe dzesi le Anabaptisttɔwo ƒe dzixɔse ŋu wu bubuawo, si na woto vovo tso subɔsubɔha bubuwo gbɔe nye dzixɔse vevi si le wo si be ame tsitsiwoe wòle be woana nyɔnyrɔe, ke menye vidzĩwo o. *\nMenye mawusubɔsubɔ me nufiafia koe ame tsitsiwo nyɔnyrɔ ƒe nya la nye o; ema ku ɖe sɔlemehawo ƒe ŋusẽkpɔkpɔ ŋu. Ne wohe ame aɖe ƒe nyɔnyrɔxɔxɔ ɖe megbe vaseɖe esime amea tsi—si ana mɔnukpɔkpɔ amea be wòanɔ te ɖe eƒe dzixɔse dzi awɔ nyametsotso—la, ekema ɖewohĩ womanyrɔ ame aɖewo akpɔ gbeɖe o. Eye le mɔ aɖe nu la, amesiwo womanyrɔ o la, maganɔ sɔlemeha ƒe ŋusẽkpɔɖeamedzi te o. Le sɔlemeha aɖewo gome la, ame tsitsiwo nyɔnyrɔ awɔe be ŋusẽ aɖeke magava nɔ wo ŋu o.\nLe susu sia ta la, Katolikotɔwo kple Luthertɔwo di be yewoatɔ te mawutsi dede ta na ame tsitsiwo. Le ƒe 1529 megbe le teƒe aɖewo ya teti la, wotso kufia na amesiwo nyrɔ ame tsitsiwo alo ame tsitsi siwo ɖe mɔ wonyrɔ wo. Nyadzɔdzɔŋlɔla Thomas Seifert ɖe eme be “woti” Anabaptisttɔwo “yome vevie le Germany Dukɔa ƒe Roma Fiaɖuƒe Kɔkɔea katã me.” Yometitia va ɖo eƒe sesẽaƒe le Münster.\nTitinaɣeyiɣiwo me Münstertɔwo Di Tɔtrɔwɔwɔ\nLe titinaɣiyiɣiwo me la, ame abe 10,000 ene ye nɔ Münster dugã la me eye woɖo gli sesẽ aɖe si womate ŋu amu bɔbɔe o si ƒe kekeme ade meta 90 eye eƒe didime ade kilometa 5 la tsɔ ƒo xlãe. Ke hã, nɔnɔme si nɔ edzi yim le dua me la meli ke abe eƒe takpɔnu siwo ƒo xlãe ene o. Agbalẽ si nye The Kingdom of the Anabaptists (Anabaptisttɔwo ƒe Fiaɖuƒea) si Münster Dugã la ƒe Blemanuwo Dzraɖoƒea ta la ƒo nu tso “dunyahehe ƒe ʋiʋli siwo nɔ edzi yim le Dugã la ƒe Senyalawo kple Asitsahabɔbɔwo dome” ŋu. Gakpe ɖe eŋu la, nunɔlawo ƒe agbenɔnɔ nɔ dzi kum na dukɔmeviawo. Münster da asi ɖe Ðɔɖɔɖo la dzi eye le ƒe 1533 me la, meganye Katoliko du azɔ o ke boŋ eva zu Luther du.\nAmesiwo ɖe gbeƒã vevie tso ɖɔɖɔɖoa ŋu le Münster dometɔ ɖekae nye Bernhard Rothmann, dzimagbɔɖila aɖe. Agbalẽŋlɔla Friedrich Oehninger ɖe eme be Rothmann ƒe “nukpɔsusuwo va dze ƒã be Anabaptisttɔe wònye; eya kple ehati bubuwo gbe be yewomanyrɔ vidzĩwo o.” Togbɔ be ame aɖewo susui be eƒe nuwɔnawo gbɔ eme akpa hã la, ame gbogbo aɖewo va wɔ ɖeka kplii le Münster. “Ame geɖe siwo lé ɖe dzixɔse xoxoa ŋu dzo le dua me kple vɔvɔ̃ be ɖewohĩ nane ava dzɔ. Anabaptisttɔwo lɔ hoo tso teƒe vovovowo va Münster kple mɔkpɔkpɔ be yewoƒe dzidzenuwo akpɔ dzidzedze.” Münster dua va yɔ fũ kple Anabaptisttɔwo ale gbegbe be nu dziŋɔ aɖe va dzɔ.\nYerusalem Yeye Ðo Afɔku Me\nNetherlandstɔ ʋuʋula eve siwo nye Jan Mathys, abolomela aɖe si tso Haarlem kple Jan Beuckelson, si woyɔna be John of Leiden—lae gbɔna akpa vevi aɖe wɔ ge le nudzɔdzɔ siwo ava yi edzi le afima me. Mathys gblɔ be nyagblɔɖilae yenye eye wòɖe gbeƒãe be Kristo atrɔ agbɔ zi evelia le April 1534 me. Egblɔ be Münster duae anye Yerusalem Yeye si ŋuti woƒo nu tsoe le Biblia me, eye esia na amewo xɔe se be xexeame ƒe nuwuwu gogo vɔ. Rothmann ɖoe be ele be kesinɔnuwo katã nanye amesiame tɔ. Eva hiã be ame tsitsiwo natso nya me: Be woanyrɔ wo loo alo be woadzo le dua me. Esia na ame gbogbo aɖewo na wonyrɔ wo evɔ ɖeko wo dometɔ aɖewo xɔ nyɔnyrɔ ale be woagaʋu le woƒe aƒewo me kple le nunɔamesiwo gbɔ o ta ko.\nMedzɔ dzi na dukɔa ƒe akpa bubu aɖewo me tɔwo be Münster ye nye du gbãtɔ si me Anabaptisttɔwo va zu subɔsubɔ kple dunyahehe ŋusẽ sesẽtɔ kekeake le o. Agbalẽ si nye Die Täufer zu Münster gblɔ be nɔnɔme sia na “Germany Dukɔa ƒe Roma Fiaɖuƒe Kɔkɔea katã do dziku ɖe Münster ŋu.” Fiavi aɖe si ganye Bisiɔp, ŋutsu xɔŋkɔ aɖe si le nutoa me si woyɔna be Count Franz von Waldeck ƒo asrafowo ƒe hatsotso aɖe nu ƒu heɖe to ɖe Münster dua. Luthertɔwo kple Katolikotɔwo siaa nɔ asrafoha sia me. Subɔsubɔha eve siawo wɔ ɖeka tsi tre ɖe Ðɔɖɔɖoa ŋu hewɔ aʋa kple Anabaptisttɔwo, gake eteƒe madidi o, woatu nu kple wo nɔewo le Ƒe Blaetɔ̃ Ʋa la me.\nAnabaptist Fiaɖuƒea Tsɔtsrɔ̃\nAsrafohaa ƒe toɖeɖe ɖe dua medo ŋɔdzi na emenɔla siwo le dedie le du si ŋu woɖo gli ɖo la me o. Le April 1534 me esime ŋkeke si woa ŋutɔwo susu be Kristo atrɔ va zi evelia ɖo la, Mathys do sɔ ɣi aɖe do le dua me, henɔ mɔ kpɔm be Mawu akpɔ ye ta. Kpɔ alesi ŋɔdzi aɖo Mathys yomedzelawoe ɖa le susu me, esime wodo ŋku ɖa to dua ƒe glia ta eye wokpɔ be asrafoha siwo ɖe to ɖe dua fli Mathys kakɛkakɛe hetsɔ eƒe ta ku ati aɖe ŋu.\nJohn of Leiden va xɔ ɖe Mathys teƒe eye wotsɔ ŋkɔ nɛ be Anabaptisttɔ siwo le Münster ƒe Fia Jan. Edze agbagba be yeana ŋutsuwo ƒe agbɔsɔsɔ nasɔ kple nyɔnuwo tɔ—elabena nyɔnuwo va sɔ gbɔ wu ŋutsuawo le dua me—to dzidede ƒo na ŋutsuawo be woaɖe nyɔnu agbɔsɔsɔ si nu wodi la dzi. Anabaptist fiaɖuƒe si le Münster ƒe nuwɔna siwo gbɔ eme ƒe kpɔɖeŋu ɖekae nye be wowua ahasiwɔlawo kple matrewɔlawo gake woɖe mɔ ɖe srɔ̃ geɖe ɖeɖe ya ŋu eye wode eƒe dzi ƒo kura gɔ̃ hã. Fia Jan ŋutɔ ɖe nyɔnu 16. Esime wo dometɔ ɖeka, si nye Elisabeth Wandscherer bia be wòaɖe mɔ na ye yeadzo le dua me la, wotso ta le enu le dutoƒo.\nToɖeɖe ɖe dua xɔ ɣleti 14, vaseɖe June 1545 me esime wotsrɔ̃ dua. Wotsrɔ̃ Münster ale gbegbe be emenɔlawo megakpɔ nudzɔdzɔ sia tɔgbe teƒe kpɔ o vaseɖe Xexemeʋa II lia wɔɣi. Rothmann si dzo le dua me, gake wolé Fia Jan kple Anabaptisttɔwo ƒe ŋgɔxɔla bubu eve, wowɔ funyafunya wo, eye wowu wo. Wotsɔ woƒe kukuawo de xadzawo me eye wotsɔ wo ku St. Lambert Sɔlemexɔa tame. Seifert ɖe eme be wowɔ esia be “wòanye nuxlɔ̃ame na ame bubu siwo katã adi be yewoahe zitɔtɔ vɛ.” Ẽ, nudede dunyahehe me me tsonuwo dziŋɔ ŋutɔ.\nNukae va dzɔ ɖe Anabaptist ƒuƒoƒo bubuwo dzi? Woti wo yome ƒe geɖe le Europa nutoawo katã me. Togbɔ be Anabaptisttɔ ʋɛ aɖewo nye dzrewɔlawo hã la, wo dometɔ akpa gãtɔ nye ŋutifafamewo. Le ɣeyiɣi aɖe megbe la, Menno Simons, amesi nye nunɔla tsã, va zu Anabaptisttɔwo ƒe ŋgɔnɔla, eye wova yɔa ƒuƒoƒoa mlɔeba be Mennotɔwo alo yɔa ŋkɔ bubu aɖewo na wo.\nNe míagblɔe la, Anabaptisttɔwo nye mawuvɔ̃la siwo dze agbagba be yewoatsɔ Biblia me gɔmeɖosewo awɔ dɔe. Gake zazɛ̃nyahela aɖewo siwo nɔ Münster na Anabaptisttɔwo gblẽ woƒe taɖodzinua ɖi heƒo wo ɖokui ɖe dunyahehe me. Nuwɔna sia na wova zu habɔbɔ si tsia tre ɖe dziɖuɖu ŋu. Esia tae Anabaptist habɔbɔ kple woƒe ƒuƒoƒo si nɔ anyi le titinaɣiyiɣiwo me le Münster ɖo afɔku me.\nWogaɖoa ŋku nudzɔdzɔ dziŋɔ sia si dzɔ anɔ ƒe 500 enye sia dzi kokoko na amedzro siwo yia dua me. Le mɔ ka nu? To xadza etɔ̃ siwo wowɔ kple ga si wotsɔ ku sɔlemexɔa tame dzi.\n^ mm. 9 Menye asidada ɖe nyɔnyrɔnana vidzĩwo dzi alo tsitre tsitsi ɖe eŋu me dzromee nyati sia le o. Ne èdi numeɖeɖe bubuwo le nyati sia ŋu la, ke taflatse kpɔ nyati si nye “Ðe Wòle be Woade Mawutsi Ta na Vidzĩwoa?” le September 1, 1986 ƒe Gbetakpɔxɔ [Eŋlisigbe me tɔ March 15, 1986] me.\nWowɔ fu Fia Jan, wowui, hetsɔe ku St. Lambert Sɔlemexɔ tame\nƉoe Ɖe Amewo Ɖoe Ɖe Amewo Amekawoe Nye Anabaptisttɔwo?\nw04 6/15 axa 11-13\nKuxi Siwo Le Vihehe me Egbea\nÐe Biblia Ate Ŋu Akpe Ðe Ŋuwò le Viwòwo Hehe Mea?\nDomenyinu Xɔasitɔ Kekeake si Li\nDe Asixɔxɔ Si Dze Wò Nunana Si Nye Agbe Ŋu\nNa Mawu Gbagbe La Nafia Mɔ Wò\n‘Efia Mí be Míade Bubu Yeƒe Subɔsubɔ Ŋu’\nGilead Sukunuwulawo Dze Mɔ Yi Nuŋeŋedɔa Wɔƒe Dzonɔamemetɔe!\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 15, 2004\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA June 15, 2004\nGBETAKPƆXƆ—TATA SI MÍESRƆ̃NA June 15, 2004


‘Lɔ̃ Yehowa Wò Mawu La’—Mat 22:37 | Nusɔsrɔ̃\n“Ele be nàlɔ̃ Yehowa wò Mawu kple wò dzi blibo kple wò luʋɔ blibo kple wò tamesusu blibo.”—MAT. 22:37.\nNu kae wòfia be míalɔ̃ Mawu?\nNu ka tae wòle be míalɔ̃ Yehowa?\nAleke míaɖee afia be míelɔ̃ Yehowa Mawu?\n1. Nu kae na lɔlɔ̃ si le Mawu kple Via dome nu sẽ ɖe edzi?\nYEHOWA ƒe Vi Yesu Kristo gblɔ be: “Melɔ̃ Fofo la.” (Yoh. 14:31) Yesu gagblɔ hã be: “Fofo la lɔ̃a Vi la.” (Yoh. 5:20) Mele be esia nawɔ nuku na mí o. Elabena le ƒe gbogbo siwo Yesu nɔ dziƒo hafi va anyigba dzi me la, enye Mawu ƒe “dɔnunɔla.” (Lod. 8:30) Esi Yehowa kple Yesu wonɔ dɔ wɔm ɖekae la, Vi la srɔ̃ nu geɖe tso Fofoa ƒe nɔnɔmewo ŋu, eye susu geɖe li siwo tae wòlɔ̃ Fofoa ɖo. Le nyateƒe me la, hadede kplikplikpli na woƒe lɔlɔ̃ na wo nɔewo nu sẽ ale gbegbe.\n2. (a) Nu kae lɔlɔ̃ fia? (b) Biabia kawo mee míadzro le nyati sia me?\n2 Ne èlɔ̃ ame aɖe la, efia be amea ƒe nu nyo ŋuwò vevie. Hakpala David gblɔ be: “Yehowa, nye ŋusẽ, nyemelɔ̃a nu le gbɔwò o.” (Ps. 18:2) Nenemae wòle be míase le mía ɖokui me ɖe Mawu ŋu, elabena míaƒe nu nyoa eŋu vevie. Ne míeɖoa to Yehowa la, alɔ̃ mí. (Mixlẽ 5 Mose 7:12, 13.) Gake ɖe míate ŋu alɔ̃ Mawu ŋutɔŋutɔ esi míekpɔnɛ kple ŋku oa? Nu kae wòfia be míalɔ̃ Yehowa? Nu ka tae wòle be míalɔ̃e? Aleke míaɖee afia be míelɔ̃ Mawu?\nNU SI TAE MÍATE ŊU ALƆ̃ MAWU\n3, 4. Nu ka tae míate ŋu alɔ̃ Mawu?\n3 “Mawu nye Gbɔgbɔ,” eya tae míate ŋu akpɔe kple ŋku o ɖo. (Yoh. 4:24) Ke hã míate ŋu alɔ̃ Yehowa, eye Ŋɔŋlɔawo de se na mí be míalɔ̃e. Le kpɔɖeŋu me, Mose gblɔ na Israel viwo be: “Tsɔ wò dzi blibo kple wò luʋɔ blibo kpakple wò ŋusẽ katã lɔ̃ Yehowa, wò Mawu la.”—5 Mose 6:5.\n4 Nu ka tae míate ŋu alɔ̃ Mawu vevie? Nu si tae nye be esi wòwɔ mí la, ede didi mía me be míasubɔ ye, eye wòna ŋutete mí be míaɖe lɔlɔ̃ afia. Ne míenya Yehowa nyuie hesubɔe la, lɔlɔ̃ si le mía si nɛ la dea to ɖe edzi eye esia nana míekpɔa dzidzɔ. Yesu gblɔ be: “Dzidzɔtɔwoe nye ame siwo nyae be gbɔgbɔmenuwo hiã yewo, elabena woawo tɔe nye dziƒofiaɖuƒe la.” (Mat. 5:3) Aƒetɔ A. C. Morrison gblɔ ku ɖe didi si le amegbetɔwo me be yewoasubɔ Mawu ŋu be: “Ele be ale si amewo le ŋusẽkatãtɔ la dimee le xexea me katã kple ale si woxɔ edzi se la nawɔ nuku na mí, wòana míavɔ̃e, eye míade bubu deto eŋu.”—Man Does Not Stand Alone.\n5. Aleke míewɔ nya be míate ŋu ake ɖe Mawu ŋu?\n5 Ðe míate ŋu ake ɖe Mawu ŋua? Ɛ̃ míate ŋui, elabena edi be míate ɖe ye ŋu. Apostolo Paulo na esia me kɔ esime wònɔ nu ƒom na ameha siwo ƒo ƒu ɖe Areopago si le blemadu Atene me. Atenetɔ geɖe xɔe se be ehiã be yewoayi aɖasubɔ le mawunɔ Atena ƒe gbedoxɔ me. Tsɔe be ènɔ eteƒe esi Paulo ƒo nu tso “Mawu si wɔ xexea kple nu siwo katã le eme” la ŋu eye wòɖe eme be “menɔa gbedoxɔ siwo wotsɔ asi wɔ la me o.” Apostoloa gblɔ kpee be, Mawu wɔ “amewo ƒe dukɔ sia dukɔ tso ame ɖeka me, be woanɔ anyigba blibo la dzi, eye wòɖo ɣeyiɣi ɖoɖiwo kple amegbetɔwo nɔƒewo ƒe liƒowo ɖi, bene woadi Mawu, ne ɖe woatsa asi adii kura gɔ̃ hã, ne woake ɖe eŋu vavã, togbɔ be le nyateƒe me la, mele adzɔge tso mía dometɔ aɖeke gbɔ hafi o.” (Dɔw. 17:24-27) Nyateƒee, amewo ate ŋu ake ɖe Mawu ŋu. Mí Yehowa ƒe Ðasefo siwo wu miliɔn adre kple afã la ‘míeke ɖe eŋu’ helɔ̃e hã vavã.\nNU SI WÒFIA BE MÍALƆ̃ MAWU\n6. Nu kae Yesu gblɔ be eyae nye “sedede gãtɔ kple gbãtɔ”?\n6 Ele be míalɔ̃ Yehowa tso dzi blibo me. Yesu na esia me kɔ na Farisitɔ aɖe si biae be: “Nufiala, sedede kae nye gãtɔ le Se la me?” Yesu ɖo eŋu nɛ be: “‘Ele be nàlɔ̃ Yehowa wò Mawu kple wò dzi blibo kple wò luʋɔ blibo kple wò tamesusu blibo.’ Esiae nye sedede gãtɔ kple gbãtɔ.”—Mat. 22:34-38.\n7. Nu kae wòfia be míalɔ̃ Mawu kple (a) míaƒe “dzi blibo”? (b) míaƒe “luʋɔ blibo”? (d) míaƒe “tamesusu blibo”?\n7 Nu kae Yesu wɔnɛ esi wògblɔ be míalɔ̃ Mawu kple míaƒe “dzi blibo”? Esia fia be míalɔ̃ Yehowa kple míaƒe kpɔɖeŋudzi bliboa, si lɔ míaƒe didiwo, míaƒe nɔnɔmewo, kple míaƒe seselelãmewo ɖe eme. Ele be míalɔ̃e kple míaƒe “luʋɔ blibo” hã, si fia míaƒe agbe alo ame bliboa. Hekpe ɖe eŋu la, ele be míalɔ̃ Mawu kple míaƒe “tamesusu blibo,” sia fia míaƒe tamebubu kple nuŋububu katã. Eya ta eƒe nyawo fia be míalɔ̃ Yehowa bliboe, atsɔ mía ɖokui katã akee.\n8. Ne míelɔ̃ Mawu bliboe la, nu kae esia aʋã mí míawɔ?\n8 Ne míelɔ̃ Mawu kple míaƒe dzi blibo, luʋɔ blibo kple tamesusu blibo la, míanye Biblia srɔ̃la dovevienuwo, míalɔ̃ awɔ nu sia nu si wòbia tso mía si, eye míaɖe gbeƒã Fiaɖuƒe ŋuti nya nyuia dzonɔamemetɔe. (Mat. 24:14; Rom. 12:1, 2) Ne lɔlɔ̃ vavã le mía si na Yehowa la, ana míayi edzi anɔ tetem ɖe eŋu ɖaa. (Yak. 4:8) Míate ŋu aƒo nu tso susu vovovo siwo tae wòle be míalɔ̃ Mawu la katã ŋu o. Ke hã mina míadzro wo dometɔ ʋɛ aɖewo me.\nNU SI TAE WÒLE BE MÍALƆ̃ YEHOWA\n9. Nu siwo tae wòle be míalɔ̃ Yehowa la dometɔ aɖewo ɖe?\n9 Yehowa ye nye mía Wɔla kple Ame si naa nu siwo míehiã la mí. Paulo gblɔ be: “Eya dzie míeto le agbe, eye míeʋãna, eye míeli.” (Dɔw. 17:28) Yehowa ye tsɔ anyigba nyui sia na mí be míanɔ edzi. (Ps. 115:16) Enaa nuɖuɖu kple nu bubu siwo hiã be woalé míaƒe agbe ɖe te la hã mí. Eya tae Paulo te ŋu gblɔ na Listratɔ trɔ̃subɔlawo be: “Mawu gbagbe [la] . . . medzudzɔ ɖaseɖiɖi le eya ŋutɔ ɖokui ŋu hafi o, esi wòwɔa nyui, eye wònaa tsidzadza mi tso dziƒo, kple ɣeyiɣi siwo me nuɖuɖu dona, eye wòtsɔa nuɖuɖu kple dzidzɔ yɔa miaƒe dziwo me fũu.” (Dɔw. 14:15-17) Ðe esiawo menye susu nyui aɖewo siwo tae míalɔ̃ mía Wɔla Gã kple Nunala lɔ̃ame la oa?—Nyagb. 12:1.\n10. Aleke wòle be míase le mía ɖokui me ɖe tafevɔsa la ŋu?\n10 Mawu wɔ ɖoɖo si dzi woato aɖe nu vɔ̃ kple ku si dome míenyi tso Adam gbɔ la ɖa. (Rom. 5:12) Vavãe, “Mawu ɖe ye ŋutɔ ƒe lɔlɔ̃ na mí fia le esia me be, esime míeganye nu vɔ̃ wɔlawo la, Kristo ku ɖe mía ta.” (Rom. 5:8) Ne míexɔ Yesu ƒe tafevɔsaa dzi se hetrɔ dzi me vavã la, woatsɔ míaƒe nu vɔ̃wo ake mí. Ðikeke mele eme o be míelɔ̃ Yehowa vevie le ɖoɖo nyui sia si wòwɔ na mí ta.—Yoh. 3:16.\n11, 12. Mɔkpɔkpɔ kawoe Yehowa na mí?\n11 Yehowa ‘na mɔkpɔkpɔ si nana dzidzɔ kple ŋutifafa yɔa mí fũu’ la mí. (Rom. 15:13) Mɔkpɔkpɔ si Mawu na mí la kpena ɖe mía ŋu míedoa dzi le xɔse ƒe dodokpɔwo me. ‘Woana agbefiakuku’ amesiamina siwo ‘wɔ nuteƒe va se ɖe ku me ke la.’ (Nyaɖ. 2:10) Nuteƒewɔla siwo si anyigbadzinɔnɔ ƒe mɔkpɔkpɔ le la akpɔ yayra mavɔwo le xexea me katã ƒe Paradiso si ŋugbe wodo la me. (Luka 23:43) Aleke míesena le mía ɖokui me ɖe mɔkpɔkpɔ siawo ŋu? Ðe menana míekpɔa dzidzɔ kple dzidzeme helɔ̃a Ame si naa “nunana nyui ɖe sia ɖe kple nunana blibo ɖe sia ɖe” mí oa?—Yak. 1:17.\n12 Mawu na tsitretsitsimɔkpɔkpɔ si faa akɔ na mí la mí. (Dɔw. 24:15) Enye nyateƒe be míaƒe ame vevi aɖe ƒe ku doa vevesese geɖe na mí, gake tsitretsitsimɔkpɔkpɔa nana be ‘míexaa nu abe ame siwo si mɔkpɔkpɔ aɖeke mele o la ene o.’ (1 Tes. 4:13) Esi Yehowa Mawu lɔ̃ mí ta la, edi vevie be yeafɔ kukuawo ɖe tsitre, vevietɔ nuteƒewɔlawo, abe ame dzɔdzɔe Hiob ene. (Hiob 14:15) Kpɔ dzidzɔ si gbegbe wòanye ne wogbɔ agbe míaƒe ame veviwo eye wogava wɔ ɖeka kpli mí la ɖa le susu me. Tsitretsitsimɔkpɔkpɔ wɔnuku si mía Fofo si le dziƒo na mí la na míegalɔ̃e vevie!\n13. Nu kae ɖo kpe edzi be Mawu tsɔa ɖe le eme na mí vevie?\n13 Yehowa tsɔ ɖe le eme na mí vevie. (Mixlẽ Psalmo 34:7, 19, 20; 1 Petro 5:6, 7.) Esi míenya be mía Mawu lɔ̃ame la le klalo be yeakpe ɖe ye subɔla wɔnuteƒewo ŋu ta la, míekpɔnɛ be míele dedie abe eƒe ‘alẽwo le eƒe lãnyiƒe’ ene. (Ps. 79:13) Nu siwo Mawu awɔ na mí to eƒe Mesia Fiaɖuƒea dzi la ana míakpɔ ale si gbegbe wòlɔ̃ míi. Ne Yesu Kristo si nye Fia si wòtia la ɖe ŋutasesẽ, ameteteɖeanyi kple vɔ̃ɖinyenye ɖa le anyigba dzi vɔ la, amegbetɔƒomea me tɔ toɖolawo akpɔ ŋutifafa ahase vivi le agbe me ɖaa tegbee. (Ps. 72:7, 12-14, 16) Ðe mɔkpɔkpɔ siawo menye susu siwo tae wòle be míalɔ̃ Mawu si tsɔa ɖe le eme na mí vevie la kple míaƒe dzi, luʋɔ, ŋusẽ kple tamesusu blibo oa?—Luka 10:27.\n14. Mɔnukpɔkpɔ tɔxɛ kae Mawu na mí?\n14 Yehowa na mɔnukpɔkpɔ tɔxɛ mí be míanye yeƒe Ðasefowo. (Yes. 43:10-12) Míelɔ̃ Mawu le esi wòna mɔnukpɔkpɔ mí be míanɔ yeƒe dziɖuɖua ƒe akpa dzi eye míana mɔkpɔkpɔ vavã nasu amewo si le xexe tɔzi sia me ta. Tsɔ kpe ɖe eŋu la, míeƒoa nu kple kakaɖedzi le xɔse me elabena Mawu vavã, si ƒe ŋugbedodowo medoa kpo emevava o, la ƒe Nya la mee nya nyui si míeɖea gbeƒãe la tso. (Mixlẽ Yosua 21:45; 23:14.) Le nyateƒe me la, míate ŋu agblɔ susu siwo katã tae wòle be míalɔ̃ Yehowa ɖo alo ayɔ yayra siwo ŋugbe wòdo la katã avɔ o. Gake aleke míaɖee afia be míelɔ̃ Mawu?\nALE SI MÍAÐEE AFIA BE MÍELƆ̃ MAWU\n15. Aleke Mawu ƒe Nya la sɔsrɔ̃ kple edziwɔwɔ akpe ɖe mía ŋu?\n15 Srɔ̃ Mawu ƒe Nya la veviedodotɔe eye nàwɔ ɖe edzi. Esia wɔwɔ aɖee afia be míelɔ̃ Yehowa eye míedi vavã be eƒe nya nanye ‘kekeli na míaƒe toƒe.’ (Ps. 119:105) Ne míele xaxawo me tom la, kakaɖedzinya siawo siwo me lɔlɔ̃ le la ate ŋu afa akɔ na mí: “Mawu, màdo vlo dzi gbagbã, si tugu la o.” “Yehowa, wò amenuveve léam ɖe asi. Mele ŋugble geɖe dem le nye dzi me, ke wò akɔfaname doa dzidzɔ na nye luʋɔ.” (Ps. 51:19; 94:18, 19) Ame siwo le fu kpem la ƒe nu wɔa nublanui na Yehowa eye wòvea wo nu, eye Yesu hã ƒe dɔme trɔna ɖe ame ŋu. (Yes. 49:13; Mat. 15:32) Ne míesrɔ̃a Biblia la, akpe ɖe mía ŋu míakpɔ ale si gbegbe Yehowa lɔ̃ míi, eye esia ate ŋu aʋã mí be míalɔ̃e geɖe wu.\n16. Aleke gbedodoɖa edziedzi ate ŋu ana míaƒe lɔlɔ̃ na Mawu natsi ɖe edzi?\n16 Do gbe ɖa na Mawu edziedzi. Gbedodoɖa nana míeyia edzi nɔa tetem ɖe ‘Gbedodoɖasela’ la ŋu. (Ps. 65:3) Ne míede dzesii be Mawu le míaƒe gbedodoɖawo ŋu ɖom na mí la, míaƒe lɔlɔ̃ na eyama gadea to ɖe edzi. Le kpɔɖeŋu me, ɖewohĩ míekpɔe be meɖea mɔ wotea mí kpɔna wu esi nu míate ŋu anɔ te ɖo o. (1 Kor. 10:13) Ne míeƒo koko na Yehowa vevie le ɣeyiɣi siwo me míetsi dzimaɖi la, “Mawu ƒe ŋutifafa” si ɖeke mesɔ kplii o la adzɔ míaƒe tamesusuwo ŋu. (Flp. 4:6, 7) Ate ŋu adzɔ ɣeaɖewoɣi be míado gbe ɖa le susu me—abe ale si Nexemiya wɔe ene—eye míakpɔe be woɖo eŋu na mí. (Neh. 2:1-6) Ne ‘míenɔa gbedodoɖa dzi ɖaa’ eye míekpɔa ale si Yehowa ɖoa míaƒe gbedodoɖawo ŋu na míi la, lɔlɔ̃ si le mía si nɛ la tsina ɖe edzi eye míegakana ɖe edzi geɖe wu be akpe ɖe mía ŋu míanɔ te ɖe xɔse ƒe dodokpɔ bubuwo nu.—Rom. 12:12.\n17. Ne míelɔ̃ Mawu vavã la, aleke wòle be míabu míaƒe kpekpewo?\n17 Ðoe wò taɖodzinu be nàde Kristotɔwo ƒe kpekpewo kple takpekpewo katã. (Heb. 10:24, 25) Israel viwo kpea ta be yewoase Yehowa ƒe nya ahasrɔ̃ nu tso eŋu ale be yewoavɔ̃e ahawɔ eƒe Se la dzi. (5 Mose 31:12) Ne míelɔ̃ Mawu nyateƒe la, eƒe sewo dzi wɔwɔ manye agba na mí o. (Mixlẽ 1 Yohanes 5:3.) Eya ta mina míawɔ nu sia nu si míate ŋui be míade míaƒe kpekpeawo katã. Míedi be naneke nagblẽ lɔlɔ̃ si nɔ mía si gbã na Yehowa la me o.—Nyaɖ. 2:4.\n18. Nu kae lɔlɔ̃ na Mawu ʋãa mí míewɔna?\n18 Gblɔ “nya nyui la ƒe nyateƒe la” na amewo dzonɔamemetɔe. (Gal. 2:5) Lɔlɔ̃ na Mawu ʋãa mí míeɖea gbeƒã tso Via lɔlɔ̃a ƒe Mesia Fiaɖuƒea ŋu. Le Harmagedon me la, Via ‘aho le nyateƒenya la’ ta. (Ps. 45:5; Nyaɖ. 16:14, 16) Dzidzɔ gãe wònye na mí be míele kpekpem ɖe amewo ŋu be woasrɔ̃ nu tso Mawu ƒe lɔlɔ̃ kple xexe yeye si ŋugbe wòdo la ŋu!—Mat. 28:19, 20.\n19. Nu ka tae wòle be míakpɔ ŋudzedze ɖe ɖoɖo si Yehowa wɔ hena eƒe alẽwo kpɔkplɔ ŋu?\n19 Kpɔ ŋudzedze ɖe ɖoɖo si Mawu wɔ hena eƒe alẽwo kpɔkplɔ ŋu. (Dɔw. 20:28) Esi Yehowa dia míaƒe nyonyo ɣesiaɣi ta la, ena hamemetsitsi Kristotɔwo mí. Wole “abe sitsoƒe tso ya nu, bebeƒe tso tsidzadza nu, tɔʋu le gbegbe kple agakpe gã nyadri ƒe vɔvɔli le kuɖiɖinyigba dzi ene.” (Yes. 32:1, 2) Bu ale si wò dzi adze emee ne èkpɔ teƒe nyui aɖe be ɖo esime ya sesẽ aɖe le ƒoƒom alo tsi gã aɖe le dzadzam alo esime ŋdɔ nu le sesẽm la ŋu kpɔ! Kpɔɖeŋunyagbɔgblɔ siawo na míekpɔe be hamemetsitsiwo kpena ɖe mía ŋu hedea dzi ƒo na mí be míayi edzi asubɔ Yehowa ne míele nɔnɔme sesẽwo me tom gɔ̃ hã. Ne míeɖoa to ame siwo le ŋgɔ xɔm le mía dome la, míeɖenɛ fiana be míekpɔa ŋudzedze ɖe “nunana siwo nye amewo” ŋu, eye esia ɖoa kpe edzi be míelɔ̃ Mawu kple Kristo si nye hamea ƒe Ta la.—Ef. 4:8; 5:23; Heb. 13:17.\nYehowa ɖo dzikpɔla siwo tsɔa ɖe le eme na mí vavã (Kpɔ memama 19)\nNA WÒ LƆLƆ̃ NA MAWU NANƆ TSITSIM ÐE EDZI\n20. Ne èlɔ̃ Mawu nyateƒe la, nu kae nàwɔ abe ale si Yakobo 1:22-25 gblɔe ene?\n20 Ne èdi be wò kple Yehowa dome nanɔ kplikplikpli la, ele be nànye “nyadziwɔla, ke menye nyasela” dzro ko o. (Mixlẽ Yakobo 1:22-25.) Xɔse le “nyadziwɔla” si eye esia ʋãnɛ wòkpɔa gome le gbeƒãɖeɖedɔa kple Kristotɔwo ƒe kpekpewo me dzonɔamemetɔe. Ne èlɔ̃ Mawu nyateƒe la, àwɔ ɖe Yehowa ƒe “se deblibo,” si ku ɖe nu siwo katã wòdi tso asiwò ŋu la dzi.—Ps. 19:8-12.\n21. Nu kae wò gbedodoɖa siwo tso dzi me ate ŋu asɔ kple?\n21 Lɔlɔ̃ na Yehowa Mawu aʋã wò nànɔ gbe dom ɖa nɛ tso dzi me edziedzi. Le blema Israel la, nunɔlawo doa dzudzɔ ʋeʋĩ na Yehowa gbe sia gbe. Hakpala David tsɔ eƒe gbedodoɖawo sɔ kple dzudzɔ ʋeʋĩ esi wògblɔ na Yehowa be: “Nye gbedodoɖa nenɔ ŋkuwòme abe dzudzɔ ʋeʋĩ ene, eye nye asiwo wuwu dzi nenɔ abe fiẽnuɖuvɔsa ene.” (Ps. 141:2; 2 Mose 30:7, 8) Neva eme be wò kukuɖeɖewo, kokoƒoƒowo, kafukafu kple akpedanyawo na Mawu ɖokuibɔbɔtɔe tso dzi me nanɔ abe atike ʋeʋĩ ene, ale be wòadze eŋu.—Nyaɖ. 5:8.\n22. Nu ka mee míadzro le nyati si kplɔe ɖo me?\n22 Yesu gblɔ be míalɔ̃ Mawu eye míalɔ̃ mía haviwo hã. (Mat. 22:37-39) Nyati si kplɔe ɖo ana míakpɔ ale si lɔlɔ̃ na Yehowa kple eƒe sewo akpe ɖe mía ŋu míawɔ nu ɖe mía haviwo ŋu nyuie ahalɔ̃ wo.\nƉoe Ɖe Amewo Ɖoe Ɖe Amewo ‘Lɔ̃ Yehowa Wò Mawu La’


GBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Hungarian Igbo Indonesian Italian Japanese Kirghiz Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Thai Turkish Ukrainian Vietnamese\n“Eva gbɔnye, hede ata dzi nam eye wònɔ agbalẽ aɖe si ƒe axawo ŋlɔ eye wòƒo . . . azi tutu ƒe ami la hem, eye wòbia be . . . , ‘Papa, kpe ɖe ŋunye maxlẽe; kpe ɖe ŋunye maxlẽe.’”—Ðk. Clifford Schimmels, agbalẽsrɔ̃nyawo ŋu nufialagã.\nÐEVIWO—wosrɔ̃a nu kabakaba ale gbegbe. Numekuku ɖee fia be tɔtrɔwo yia edzi le ɖevi siwo mexɔ ƒe etɔ̃ haɖe o la ƒe ahɔhɔ̃ me kabakaba. Dzilawo ƒe gbesiagbenuwɔna siwo dometɔ aɖewoe nye nuxexlẽ, hadzidzi, kple lɔlɔ̃ɖeɖefia ate ŋu awɔ akpa vevi aɖe le ɖevi ƒe tsitsi le lãmesẽ me ŋu. Gake numekuku aɖe ɖee fia be ɖevi siwo katã xɔ tso ƒe eve va ɖo ƒe enyi dzilawo ƒe afã lɔƒo koe xlẽa nu na wo viwo gbesiagbe. Ðewohĩ àbia be, ‘Ðe nuxexlẽ na vinye le vevie ŋutɔŋutɔa?’\nNuxexlẽ ƒe Didi Ƒaƒã ɖe Wo Me\nAgbalẽnyalawo do susua ɖa be ŋuɖoɖoae nye ẽ. Agbalẽ si nye Becoming a Nation of Readers me nyatakaka gblɔ be: “Dɔ si le vevie wu be woatu sidzedze si hiã hena dzidzedzekpɔkpɔ mlɔeba le nuxexlẽ me le etsɔme ɖo enye nuxexlẽ sesĩe na ɖeviwo. Esia le vevie ŋutɔ le ƒe siwo do ŋgɔ na sukudeɣi me.”\nNe ɖeviwo le to ɖom ŋutinya siwo xlẽm wole na wo tso agbalẽ me la, wosrɔ̃nɛ tso ɖevime be, ŋɔŋlɔdzesi siwo le agbalẽ me la sɔ kple nya siwo le míaƒe nyagbɔgblɔwo me. Wova nyana atsyã siwo me woŋlɔa agbalẽwo ɖo hã. Nuxexlẽ ne woase ŋuti mɔfiamegbalẽ aɖe gblɔ be: “Ɣesiaɣi si míexlẽ nu na ɖevi aɖe la, míeɖoa gbedasi ‘dodzidzɔname’ aɖe ɖe eƒe ahɔhɔ̃ me. Àte ŋu ayɔe gɔ̃ hã be boblododo, si trɔa asi le ɖevia ŋu be agbalẽwo kple nusiwo wota ɖe eme nado dzidzɔ nɛ.” Dzila siwo dea agbalẽxexlẽ ƒe dzi ƒo la aƒã nuxexlẽ ƒe didi si anɔ anyi ɖaa ɖe wo viwo me.\nKpekpe Ðe Wo Ŋu be Woanya Nusiwo Le Edzi Yim\nDzila siwo xlẽa nu na wo viwo ate ŋu ana nu xɔasi aɖe—amewo, teƒewo, kple nuwo ŋuti nunya. To agbalẽwo dzi la, woate ŋu “ade” xexea ƒe akpawo katã nu boo aɖeke magblẽmagblẽe. Bu ƒe eve vi si nye Anthony, amesi dadaa xlẽ nu na tso edziɣi ke la ƒe kpɔɖeŋua ŋu kpɔ. Dada gblɔ be: “Eƒe tsaɖiɖi ayi lãwo kpɔƒe zi gbãtɔ nye mɔzɔzɔ aɖa kpɔ nuwo ake.” Nukpɔkpɔ akea? Ẽ, togbɔ be esiae nye zi gbãtɔ si Anthony le gbetedziwo, dzatawo, sɔvedawo kple lã bubuwo kpɔm ŋutɔŋutɔ hã la, enya nu tso nuwɔwɔ siawo ŋu xoxo.\nDadaa gagblɔ kpee be: “Anthony to agbalẽwo dzi nya ame, lã, nu kple nukpɔsusu gbogbo aɖewo dzidzɔtɔe le eƒe ƒe eve gbãtɔwo xɔxɔ me.” Nyateƒee, nuxexlẽ na ɖeviwo esime wole sue ate ŋu akpe ɖe wo ŋu geɖe be woanya nusiwo le edzi yim.\nƑomedodo Kplikplikpli Tutuɖo Ðo\nNe ɖeviwo le tsitsim la, wotua nɔnɔme siwo ava kpɔ ŋusẽ ɖe woƒe nuwɔnawo dzi le ƒe siwo ava akplɔe ɖo me ɖo. Eyata ele na dzilawo be woaɖo gɔmeɖoanyi si ahe ƒomedodo kplikplikpli si me kakaɖedzi, bubudedeameŋu, kple nugɔmesese le la anyi. Nuxexlẽ ate ŋu awɔ akpa vevi aɖe le esia wɔwɔ me.\nNe dzilawo di ɣeyiɣi kɔ wo viwo ɖe akɔ hexlẽ nu na wo la, nusi gblɔm wole na wo la me kɔna ƒã be: “Melɔ̃ wò.” Phoebe, si nye vidada aɖe si le Canada, gblɔ le nuxexlẽ na viaŋutsu, si xɔ ƒe enyi fifia ŋu be: “Mía kple srɔ̃nye míekpɔe be esia wɔ akpa vevi aɖe le alesi Nathan tena ɖe mía ŋu kplikplikpli ŋu. Etena ɖe mía ŋu faa eye wògblɔna alesi wòsena le eɖokui me edziedzi na mí. Esia na kadodo tɔxɛ aɖe le mía dome.”\nCindy na nuxexlẽ na vianyɔnuvi zu numame nɛ esime ɖevia xɔ ƒe eve lɔƒo hete ŋu nɔa anyi sea nya aɖabaƒoƒo ɖeka alo eve. Ðe ɣeyiɣi kple agbagba siwo katã wòdze la ɖe via? Cindy gblɔ be: “Xɔlɔ̃wɔwɔ, kple dziɖeɖeanyi ƒe nɔnɔme si me míanɔ axlẽ nu ɖekae koe nye nusi hiã ɣeaɖewoɣi be wòaʋã Abigail be wòagblɔ suku me nudzɔdzɔ alo kuxi aɖe si ɖo eya kple exɔlɔ̃ aɖe dome na mí. Dzila kae madi be wòanɔ alea na ye o?” Kakaɖedzi li be, nuxexlẽ wòaɖi ate ŋu ana ƒomedodo kplikplikpli nanɔ dzila kple vi dome.\nAgbemeɖaŋu Veviwo Ƒaƒã ɖe Wo Me\nAgbalẽ si nye 3 Steps to a Strong Family gblɔ be: “Egbeviwo tsɔa nyatakaka gbegblẽ siwo tsoa television kple teƒe bubuwo ƒoa ɖi susu ale gbegbe be, wohiã na nyatakaka, nuŋububu nyui agbɔsɔsɔ aɖe, nunya agbɔsɔsɔ aɖe, susu ƒe dɔwɔna aɖe si akpe ɖe wo ŋu woanɔ agbe ɖe woƒe gɔmeɖosewo nu be wòana gɔmesese nyuie nanɔ woƒe agbe ŋu.” Dzilawoe ate ŋu aƒã nɔnɔme nyuiwo ɖe ɖeviwo me.\nNyagbe sesẽ siwo woŋlɔ nyuie ɖe agbalẽwo me ate ŋu anye dɔwɔnu nyui si woatsɔ afia nu ɖevi be wòanya alesi wòaɖe eɖokui nu le nuƒoƒo kple nuŋɔŋlɔ sia me. Dorothy Butler, si nye Babies Need Books, ŋlɔla gblɔ be: “Amesiame ƒe nuŋububu ƒe nyonyome anɔ te ɖe gbe si wòdona ƒe nyonyome dzi. Nyateƒee, gbegbɔgblɔ nye nu vevi aɖe le nusɔsrɔ̃ kple nunyanya sia gome.” Dzeɖoɖo ƒe ŋutete nyuie nana ƒomedodo nyuiwo nɔa anyi.\nAgbalẽ siwo sɔ xexlẽ hã ate ŋu aƒã agbenyuinɔnɔ ɖe ame me. Dzila siwo xlẽa nu na wo viwo eye wodea ŋugble kpli wo ate ŋu akpe ɖe wo ŋu woatu kuxiwo gbɔ kpɔkpɔ ƒe ŋutete ɖo. Ne Cindy le nu xlẽm na vianyɔnuvi Abigail la, eléa ŋku ɖe alesi Abigail le nu wɔmee ɖe nusiwo ŋu nya gblɔm wole le ŋutinyaa me la ŋu nyuie. “Esi míenye edzilawo ta la, míate ŋu asrɔ̃ nu geɖe tso eƒe amenyenye ƒe nɔnɔme siwo menya kpɔna dzea sii bɔbɔe o ŋu ahatsɔ mɔkpɔkpɔ akpe ɖe eŋu be wòaƒo asa na susu gbegblẽ tso eƒe ɖevimenɔɣi ke.” Nyateƒee, nuxexlẽ na ɖeviwo ate ŋu afia nu susu kple dzi sia.\nNa Dzidzɔ Nanɔ Nuxexlẽ Me\nXlẽ nu le “dziɖeɖi me,” eye nana fefewɔwɔ, ŋutifafa, kple vivisese nanɔ eme. Dzila dzeaɖaŋuwo nya ɣeyiɣi si wòle be wòadzudzɔ nuxexlẽ. Lena gblɔ be: “Ɣeaɖewoɣi la, ɖeɖi tea Andrew, si xɔ ƒe eve ŋu, ale gbegbe be menɔa anyi kpoo eteƒe didina o. Míeɖea míaƒe nuxexlẽ ƒe ɖoɖoa dzi kpɔtɔna be wòasɔ ɖe eƒe nɔnɔme nu. Míedi be nuxexlẽ ŋuti seselelãme gbegblẽ aɖeke kura naɖo Andrew me o, eyata míezinɛ ɖe edzi ɣeyiɣi didi wu alesi wòate ŋui o.”\nNuxexlẽ sesĩe bia nu geɖe wu nusi woŋlɔ la yɔyɔ wòaɖi ɖeɖeko. Nya ɣeyiɣi si nàʋu agbalẽ si me nɔnɔmetata le ƒe axawo ale be woatsi dzi ɖe eŋu. Wò nuxexlẽa nezɔ tẽ abe alesi wòle le agbalẽa me ene. Gbeɖiɖi tɔtrɔ kple gbetete ɖe gɔmesese dzi hã ate ŋu ana ŋutinyaa navivi. Vividodoɖeameŋu si adze le gbewò me ate ŋu ana viwò nase le eɖokui me be yele dedie.\nViɖea gasɔa gbɔ ɖe edzi ne viwò kpɔa gome le eme nyuie. Enuenu la, tɔ nàbia nya siwo ŋuɖoɖo bia numeɖeɖe. Ðe viwòa ƒe nyaŋuɖoɖoa me to nusiwo wòagate ŋu afia la gbɔgblɔ kpee me.\nTia Agbalẽawo Nyuie\nGake ɖewohĩ nusi le vevie wu enye be woatia agbalẽ nyuiwo. Esia wɔwɔ bia wo me toto do ŋgɔ. Lé ŋku ɖe agbalẽawo ŋu nyuie, eye nàzã esiwo nyo alo numekɔkɔ kple nufiame nyuiwo le wo me la ko. Lé ŋku ɖe akpaa, nɔnɔmetataawo, kple atsyã si me woŋlɔe ɖo la ŋu nyuie. Tia agbalẽ siwo dzɔa dzi na dzila kple vi sia. Zi geɖe la, ɖeviwo abia be woagbugbɔ ŋutinya ma ke axlẽ na yewo zi gbɔ zi geɖe.\nDzila siwo le xexeame godoo kpɔ dzidzɔ ɖe Nye Agbalẽ Si Nye Biblia-Ŋutinyawo ŋu vevie. * Ðe wotae be dzilawo naxlẽ na wovi suewo, eye menye ɖee wòakpe ɖe ɖeviwo ŋu be woava zu nuxlẽla nyuiwo ko o, ke boŋ anyɔ woƒe didi ɖe Biblia hã ŋu.\nDzila siwo xlẽa nu na woviwo ate ŋu aƒã nuxexlẽ nyuie ƒe nɔnɔme ɖe wo me, si ate ŋu ahe emetsonu nyuiwo vɛ le agbenɔɣi katã me. JoAnne gblɔ le vianyɔnuvi ŋu be: “Menye ɖeko Jennifer srɔ̃ nuxexlẽ kple nuŋɔŋlɔ hafi dze suku gɔme, hekpɔ dzidzɔ ɖe nuxexlẽ ŋu ko o, ke vevietɔ wu la, etu lɔlɔ̃ na Wɔla Gã, Yehowa, ɖo. Jennifer srɔ̃ ŋuɖoɖo ɖe eƒe Nya, Biblia, ŋu be wòafia mɔe le eƒe nyametsotsowo katã wɔwɔ me.” Le nyateƒe me, nusi nèkpe ɖe ɖevi ŋu wòlɔ̃ ate ŋu anɔ vevie wu nusi nèkpe ɖe eŋu wòsrɔ̃.\n[Aɖaka/Nɔnɔmetata si le axa 30]\nNe Èle Nu Xlẽm na Viwò La\n• Dze egɔme esime wògakpɔtɔ nye vidzĩ.\n• Na viwò nadze akɔ anyi ɖe nuxexlẽ ŋu.\n• Xlẽ ŋutinya siwo dzɔa dzi na mi katã.\n• Xlẽ nua edziedzi alesi nàte ŋui eye seselelãme nanɔ eme.\n• Na viwòa nakpɔ gome le eme to nyawo biabiae me.\n[Nɔnɔmetata Tsoƒe si le axa 29]\nPhotograph taken at the Wildlife Conservation Society’s Bronx Zoo\nƉoe Ɖe Amewo Ɖoe Ɖe Amewo Nukatae Wòle Be Nàxlẽ Nu na Viwòwo Woase?\ng01 12/8 axa 28-30